Асосий ва муқобил. Марказий банк макроиқтисодий ривожланиш бўйича 2 та сценарий эъон қилди – Kommers.uz\nИқтисодиёт\t12:50 | 3.11.21\nАсосий ва муқобил. Марказий банк макроиқтисодий ривожланиш бўйича 2 та сценарий эъон қилди\nСценарийларда ЯИМ ўсиши ва инфляция бўича турли прогнозлар берилган\nЎзбекистон Марказий банки макроиқтисодий ривожланиш бўйича асосий ва муқобил сценарийларни эъон қилди. Бу бўйича Марказий банк матбуот хизмати хабар берди.\nМаълум қилинишича, ташқи ва ички иқтисодий шароитларнинг келгусидаги ўзгариши бўйича ноаниқликлар ҳали ҳам юқори даражада сақланиб қолмоқда. Шу боис ўрта муддатли макроиқтисодий ривожланиш прогнозлари ташқи ва ички омилларнинг таъсири кўлами ва давомийлигини инобатга олиб асосий ва муқобил сценарийлари ишлаб чиқилди.\nУшбу сценарий доирасидаги ҳисоб-китобларга кўра, 2022 йилда ялпи ички маҳсулот ҳажми ўзининг потенциал даражасига кўтарилиб, реал иқтисодий ўсиш суръатлари 5,5–6,5 фоизни ташкил этади ва 2023–2024 йилларда 6 фоиз атрофида бўлиши прогноз қилинмоқда.\nКелгуси йилларда мамлакатда макроиқтисодий барқарорликни таъминлаш вазифаси 2022 йилдан босқичма-босқич фискал консолидация бошланишини тақозо қилади ва фискал тақчилликнинг ЯИМга нисбати 2023–2024 йилларда 2–3 фоиз атрофида шаклланиши прогноз қилинмоқда.\nЮқорида келтирилган омиллар ва тартибга солинадиган нархларни эркинлаштириш даражасидан келиб чиқиб инфляция суръатларининг 2022 йилда 8–9 фоизга ташкил этиши, 2023–2024 йилларда эса 5 фоизгача пасайиши кутилмоқда.\nБунда, ички иқтисодий фаолликни қўллаб-қувватлаш учун 2022 йилда ҳам фискал рағбатлантиришлар давом эттирилади ва умумий фискал тақчилликнинг ЯИМга нисбати 4–5 фоиз атрофида бўлишини тақозо этиши мумкин. Фискал консолидация 2023 йилдан бошланиб, фискал тақчилликнинг ЯИМга нисбати 2023 йилда 3–4 фоизгача, 2024 йилда эса 2–2,5 фоизгача пасайиши баҳоланмоқда.\nМакроиқтисодий ривожланиш шартлари муқобил сценарий бўйича шаклланган ҳолатда тартибга солинадиган нархларнинг эркинлаштирилиши келгуси даврларга кечиктирилади. Натижада, ушбу сценарий шартлари рўй берган шароитда умумий инфляция даражаси 2022 йилда 7,5–8,5 фоизни ташкил этиши ва 2023 йилда эса 5,6–6,6 фоиз атрофида бўлиши прогноз қилинмоқда.\nТаъкидланишича, келгуси йилларда операцион механизмни янада такомиллаштириш ва пул бозорини ривожлантириш билан биргаликда, ички валюта бозорида ислоҳотларнинг навбатдаги босқичини амалга ошириш, таҳлилий-прогнозлаш салоҳиятини ривожлантириш ва пул-кредит сиёсати трансмиссон механизми самарадорлигини ошириш борасида амалга ошириладиган чора-тадбирлар Марказий банкнинг диққат марказида бўлади.\nҚайд этилишича, трансмиссион механизм самарадорлигини ошириш вазифаси молия бозорини, хусусан давлат қимматли қоғозлари бозорини ривожлантириш, хусусий капитал бозори кўламини ошириш ва иқтисодиётда банклардан ташқари молиявий воситачилик институтларини ривожлантириш билан боғлиқ ҳисобланади.\nМаълум қилинишича, келгуси йилларда алоҳида аҳамият қаратилиши лозим бўлган масала — бу инфляциянинг узоқ муддатли барқарор омилларини бартараф этиш масаласи ҳисобланади. Бу, биринчи навбатда, истеъмол бозорида рақобатни ривожлантириш, истеъмол товарлари ишлаб чиқариш ҳажмларини ошириш, товарлар импортида концентрациялашув даражасини пасайтириш, ҳудудларда савдо ва хизмат кўрсатиш инфратузилмасини ривожлантириш каби чораларни амалга оширишни тақозо этади.\nХабарга кўра, ушбу таркибий ислоҳотларнинг муваффақиятли амалга оширилиши инфляциянинг таргет даражасига етганидан сўнг пул-кредит шароитларини босқичма-босқич нейтрал шартларга ўтказиш имконини беради.\nАввалроқ Ўзбекистонда инфляция октябрь ойида йиллик 10,6 фоизни ташкил қилгани ҳақида хабар берилганди. Шунингдек, Марказий банк ва МДҲ Молия-банк кенгаши раҳбарияти ўртасида учрашув ўтказилгани маълум қилинди.


Олий суд раиси ўринбосарлари ўзгарди\n23:43 / 29.05.2017\nЎзбекистон Республикаси Олий Мажлиси Сенати Олий суд раис ўринбосарларини сайлаш тўғрисида қарор қабул қилди. Бу ҳақида ЎзА хабар берди. Унга кўра:\n1. Холмўмин Буврабоевич Ёдгоров муддатсиз даврга Ўзбекистон Республикаси Олий cуди раисининг ўринбосари – фуқаролик ишлари бўйича судлов ҳайъати раиси лавозимига сайланди. Шу муносабат билан у Ўзбекистон Республикаси Олий суди судьяси лавозимидан озод этилди.\n2. Баҳодир Акбаралиевич Деҳқонов беш йил муддатга Ўзбекистон Республикаси Олий cуди раисининг ўринбосари – маъмурий ишлар бўйича судлов ҳайъати раиси лавозимига сайланиб, Ўзбекистон Республикаси Олий хўжалик суди раисининг ўринбосари лавозимидан озод этилди.\n3. Бахтиёр Турсинматович Исаков ўн йил муддатга Ўзбекистон Республикаси Олий cуди раисининг ўринбосари – иқтисодий ишлар бўйича судлов ҳайъати раиси лавозимига сайланди ва шу муносабат билан у Ўзбекистон Республикаси Олий хўжалик суди раисининг биринчи ўринбосари лавозимидан озод этилди.\nМазкур қарор 2017 йилнинг 1 июнидан кучга киради.


Яшнобод тумани ҳоким ўринбосари: Боғча мудирлари бозорлик қилиб, омборларини тўлдириб қўйсин (+видео) - 5 Июля 2019 - www.SheJoT.CoM\nГлавная » 2019 » Июль » 5 » Яшнобод тумани ҳоким ўринбосари: Боғча мудирлари бозорлик қилиб, омборларини тўлдириб қўйсин (+видео)\nЯшнобод тумани ҳоким ўринбосари: Боғча мудирлари бозорлик қилиб, омборларини тўлдириб қўйсин (+видео)\nТошкент шаҳар Яшнобод тумани ҳоким ўринбосари ва туманнинг мактабгача таълим бўлими мудирининг телефон орқали мулоқоти интернет тармоқларида тарқалди.\nТуман ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Шерзод Зуфаров ва МТБ мудири Вилоят Акрамованинг ўзаро суҳбатида тумандаги барча MTM мудираларини собиқ «Ташселмаш« ҳудудига йиғилиши сўралган.\nЗуфаров суҳбат давомида Акрамовага барча MTM мудирларининг боғчаларга бозорлик қилиб келишини сўрайди: «Барча боғча мудирларингизга тайинлаб етказиб қўйинг, бозорлик қилиб, янги маҳсулотлар билан омборларини тўлдириб қўйсин. Меҳмонлар кетганидан кейин ҳаммаси нарсаларини уйига олиб кетаверишади. Ошхонани ёғ томса ялагудек қилиб қўйишсин. Асосан ижтимоий соҳа объэктларини ошхоналарига киришаётган эканда«, дейилади ҳоким ўринбосари овози акс этган аудиода.


12:46 / 07.03.2017\nБугун, 7 март куни Қирғизистон пойтахти Бишкек шаҳрида Евроосиё иқтисодий иттифоқи (ЕОИИ) аъзоларининг ҳукуматлараро мажлиси бошланди. Унда Қирғизистон, Россия, Арманистон, Беларусь ва Қозоғистон бош вазирлари ташкилотнинг истиқболини муҳокама қилишади.\n6 март куни "Манас" аэропортига Россия бош вазири Дмитрий Медведев минган самолёт қўнганди. У Бишкекка келиши биланоқ Арманистон бош вазири Карен Карапетян билан учрашган.\nЙиғилиш давомида жами 14 масала кўриб чиқилиши белгиланган.\nТор доирадаги мажлис матбуот иштирокисиз ўтказилади. Бу мажлис Евроосиё иқтисодий иттифоқи фаолиятини бошлаган 2015 йил январидан буён тўққизинчисидир.\nТомонлар Бишкекда интеграция масалаларини кўриб чиқишади. Шунингдек, ҳукумат раҳбарлари рақамли иқтисодиёт, ахборот ва компютер технологиялари, телекоммуникациялар соҳасидаги ҳамкорликни ривожланиришни муҳокама қилишади.\nМаълумот учун, Қирғизистон 2015 йилнинг 12 августида Евроосиё иқтисодий иттифоқига аъзо бўлганди.


Ўзбекистонда интернет сайтларидан фойдаланишни чеклаш тартиби белгиланди / Ўзбекистон янгиликлари, энг сўнгги хабарлар\nБугун: Чоршанба, декабр 11, 2019\n"Ўзбекистон ҳаво йўллари" Миллий авиакомпанияси Янги Йи...\n10 декабр 2019 23:31\nБош прокуратура Гульнора Каримованинг адвокати бўйича м...\n10 декабр 2019 21:51\n1 январдан яна бир фаолият тури учун лицензия олиш тала...\n10 декабр 2019 19:12\nЖАМИЯТ 0 Шархлар 2778 кўрилди\nсен 06 / 2018\n"Бутунжаҳон Интернет тармоғида ахборот хавфсизлигини янада такомиллаштириш чора-тадбирлари тўғрисида"ги Ҳукумат қарори қабул қилинди.\nҲужжатда Ўзбекистон Республикаси Қонунчилиги билан тарқатилиши тақиқланган ахборот мавжуд бўлган Интернет тармоғи веб-сайтидан ва (ёки) веб-сайт саҳифаларидан фойдаланишни чеклаш тартиби тўғрисидаги низом тасдиқланди.\nНизомга кўра, Тақиқланган ахборот мавжуд бўлган бутунжаҳон Интернет тармоғидаги ахборот ресурслари реестри юритилади. Ушбу Реестрга киритилган ахборот ресурсларидан фойдаланиш чекланади.\nБиринчи босқичда тақиқланган ахборот мавжуд бўлган ресурсларни аниқланади. Ушбу босқичдаги ҳаракатлар Оммавий коммуникациялар соҳасидаги мониторинг маркази томонидан амалга оширилади. Марказга юридик ва жисмоний шахслар томонидан белгиланган тартибда келиб тушган мурожаатлар ҳам мониторинг олиб боришга асос бўлади.\nЭлектр ҳисоблагичларнинг қиёслаш муддати 10 йил этиб белгиланиши мумкин\nМуҳокамага қўйилган ҳужжат лойиҳаси бўйича Монополияга қарши курашиш қўмитаси ҳулосаси\nФутбол баҳсида пул топиш қонуний бўлади\nЎзбошимчалик билан қурилган иморатлар ҳақида нималарни билиш лозим?\nТашқи иқтисодий фаолият миллий банки қайта ташкил этилди\nЭртага ва мана шу ҳафтада бизни қандай об-ҳаво кутмоқда?


«Қуръонни нима қилдик?!» | Azon.uz - Ахборот-таҳлилий портал\n1397 14:00 06.11.2019\nЯқин бир йил ичида даврий интернет нашрларида “Ўғил ўз отасини кетмон билан уриб ўлдирди”, “Она ўзининг 3 ёшли боласини ўлдирди”, “Меҳрибонлик уйи иши: улар ўта оғир жиноятлар билан айбланмоқда” каби ўта мудҳиш воқеалар ҳар бир мусулмон юрагида юқоридаги жиноятчиларга нисбатан нафрат уйғотган бўлиши мумкин. Яқинда ўзим яшайдиган ҳудудда яшовчи икки оилада ўғил спиртли ичимлик таъсирида оталарига қаттиқ жароҳат етказганига гувоҳ бўлдим.\nҚадимда оталаримиз оналаримизга: “Ота билан болага бир идишга овқат берманг, агар ота кўзлаган луқмани фарзанд олиб еса, фарзандга қарғиш тушади” деб уқтиришар экан. Агарки, бир луқма овқатнинг қаҳри қарғишга олиб борса, отасини қонталаш қилиб ураётган фарзандларнинг оҳирати нима бўлишини уйлаб неча кунлардан бери ухлай олмайман.\nҲозир бир яқин ўтмишда яратилган ривоятни айтиб берсам. Яқин ўтмишда бир оила бошлиғи тақдир тақазоси билан чет элга ишлашга кетибди. У пайтларда телефон алоқаси кўп жойларга етиб бормаган, оилага пул замонавий пул ўтказмалари билан эмас, почта орқали жўнатилар экан. Шу сабабли оила бошлиғи ўз оиласига хат ёзиб, пулларни конвертда жўнатар экан. Аммо аёли чет элдан келган хатларни очмас, ўқимас эридан келган хатларни ардоқлаб йиғиб қўяр экан. Орадан йиллар ўтибди. Оила бошлиғи ўзи ва оиласи учун етарли пул жамғарганига ишонч ҳосил қилиб уйига қайтибди. Аммо не кўз билан кўрсинки, уйи йилларда давомида таъмирталаб бир аҳволга келган ва ҳеч ким йўқ экан.\nҚишлоқдошлардан сўраб, ўғлининг чўпонлик қилиб юрганини билибди ва уни топиб бўлган воқеаларни сўрабди. Ота нима учун уй бундай аҳволда эканлигини, нимага уйда ҳеч ким йўқлигини сўрабди. Ўғил эса, онаси вафот этганини, акаси эса чет элга ишлашга кетганини, аммо қаердалиги номаълумлигини, синглиси эса номард бир инсонга турмушга чиққанлигини оқибатда турмуши бўлмай кун кўриш даврдида уйма-уй рўзғорга қарашиб юрганлигини айтибди. Отаси эса йиллар давомида жўнатилган хатларда катта ўғлининг ўзи ишлаётган манзилга ишга чақирганини, аёлини даволатишга пул жўнатилганини, қизини кимга турмушга беришгача бўлган воқеаларни, пулларни нималарга сарфлаш кераклигини ёзганини ва нима учун ота амри бажарилмаганини сўрабди. Ўғил барча хатлар сандиқда сақланаётганини айтибди. Онаси фарзандларига отасидан келган хатларни эҳтиётлашини ва зинҳор очмаслигини тайинлаганини айтибди. Қарангки, хатлар бизга қандайдир маълумот ёки янгиликни етказиш учун ёзилади. Уни очиб ўқимаслик эса ўта жоҳилликдир.\nБугун аксарият юртдошларимизни ушбу ривоятдаги қаҳрамонга ўхшатаман. Қуръонни оламиз. Эҳтиёт қиламиз. Асраб авайлаймиз. Аммо Қуръон ичида бизга тўғри йўл кўрсатилганини билмаймиз. Ўзимизни мусулмон кўрсатамизу, аммо ота-онага қандай ҳурмат кўрсатилишини билмаймиз. Уларга ақл ўргатамиз. Ушбу китобдан барча муаммоларга жавоб топиш мумкин. Лекин биз уни очиб ўқмаяпмиз.\nЗеро, Малайзия давлати атоқли давлат арбобларидан бири Доктор Махатхир Муҳаммад таъкидлаганидек, “Қуръон – бу ёвуз кучлардан ҳимояланиш учун бўйинга осиб юриладиган тумор эмас. Аллоҳ ўз ақлини такомиллаштирганларни қўллаб-қувватлайди. Қуръон оятларининг ҳақиқий ва фундаментал маъноларини тўғри тушунмаслик ва тўғри талқин этмаслик мусулмонларга кўплаб бахтсизликлар келтирди, замонавий фанларга эътибор қилмасдан фақат диний китобларни мутолаа қилиш билан чекланиб қолганлигимиз туфайли ислом цивилизацияга катта зарар етказдик ва оқибатда бу дунёдаги йўлимизни йўқотдик”.\nБугун ватанимиз тараққиёти илм-фан ривожини талаб қилади. Оддийгина ҳисоб-китоб ва иқтисодий қонуниятларни билмаслик, жаҳон бозоридаги ҳолатдан ҳабардор бўлмаслик, таваккалчиликка асосланган савдо кимларнингдир ҳонавайрон бўлишига олиб келяпти ва натижада ёшлар ва кекса авлод ўртасида тушунмовчиликлар юзага келмоқда. Бу тушунмовчиликлар эса аксар ҳолатларда юқорида айтганимиздек, “оқпадар”ларнинг пайдо бўлшимига сабаб бўлмоқда. Шу ўринда билмаганлар учун сўзнинг маъносини яна бир бор тушунтириб ўтсам.\nОқпадар, оқ қилиш — ота она томонидан ўз боласини фарзандликдан маънавий маҳрум қилиш. Ўғил ёки қиз жуда қаттиқ гуноҳ қилганда (ватанга ҳоинлик, қотиллик, бузуқлик ва бошқалар) ножўя ҳатти-ҳаракат билан ота-онага номус келтирадиган иш қилса, ота она бундай фарзанддан воз кечган ва ва ўз қарорини кўпчилик олдида очиқдан-очиқ эълон қилган. Оқ қилинган фарзандлар “оқпадар” дейилади. Улар меросдан маҳрум қилинган ва уйдан ҳайдалган, уларга қиз бермаган, жамоатга аралаштирилмаган. Оқпадарлар кўпинча эл-юртдан чиқиб, мусофирликда яшашга мажбур бўлади. Оқпадарлик ота-она томонидан фарзандларга берилган энг олий аҳлоқий жазо ҳисобланади. Оқпадар бўлган фарзандлар шуни яхши билиши лозимки, уларни ота-оналар кечирмагунча Аллоҳ кечирмайди.\nОта-она дуоси, мусофирнинг дуоси, мазлумнинг дуоси албатта ижобат бўлади. Ҳар бир ватандошимга айтаманки, ота-онамиз дуосини олайлик. Улар ноҳақ бўлсалар ҳам айтганини қилайлик. Ўшанда ишимизда барака бўлади. Фарзандларимиз ўниб-ўсади. Давлатимиз тараққий қилади. Ота-оналар дуосини олайлик.\nЖиззах вилояти Ғаллаорол тумани\n“Муқури” қишлоқ оқсоқоли


Миллатчига олий жазо сўралмоқда\n04 декабр 2020, Тошкент вақти: 19:03\nГерманияда мисрлик ҳомиладор аёлни суд залида чавақлаб ташлаган миллатчи устидан маҳкама жараёни давом этмоқда.\nПрокурорларнинг айтишича, Александр Виен исмли шахс мазкур жиноятни миллий нафрат асосида содир этган ва унга олий жазо, яъни умрбод қамоқ жазоси тайинланиши лозим.\nГерманияда истиқомат қилувчи россиялик миллатчи маҳкама жараёни давомида асли мисрлик 31 ёшли Марва ал-Ширбинийга пичоқ билан ҳамла қилган¸ оқибатда мисрлик аёл суд залида жон берган эди. 1 июл куни Дрезден маҳкамасида рўй берган ушбу фожеа кўпгина мусулмон давлатларида ғазаб билан кутиб олинди.\nАйни пайтда россиялик миллатчи ўзига қўйилаётган айбловларни тан олди. Маҳкама якуний қарорининг чоршанба куни эълон қилиниши кутилмоқда.


Соғлиқни сақлаш вазирининг биринчи ўринбосари Зангиотадаги махсус шифохона ходимларини қаттиқ танқид қилганига оид аудио тарқалди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n05:56 - Соғлиқни сақлаш вазирининг биринчи ўринбосари Зангиотадаги махсус шифохона ходимларини қаттиқ танқид қилганига оид аудио тарқалди\nИжтимоий тармоқларда соғлиқни сақлаш вазирининг биринчи ўринбосари Абдуҳаким Хаджибаевга тегишли эканлиги маълум бўлган аудиоёзув тарқалди. Қуйида вазир ўринбосарининг Зангиотадаги махсус шифохона ходимларини койиган 50 дақиқали аудиоёзувдаги энг муҳим иқтибосларни ўзгаришсиз тақдим этамиз.\n- “Нимага касаллик тарихи касал тушгандан кейин 3 кунлаб ёзилмай ётибди?”\n- "20 йилдан бери врачларни қамоқдан қутқариб келганман, энди фикрим ўзгармоқда. Врачларни қамаш керак дейман, мен ўзим уларни қаматтираман, Зангиотадан бошлаймиз";\n- “Бир ойда бир йиллик маошни оляпсизлар”\n- “Бир ойга битта шу клиникага 40 млрд [сўм] кетяпти, ўша 40 млрд.ни 90 фоизи сизларнинг (шифокорлар назарда тутиляпти) маошларинг”?\n- “Ҳамма касаллик тарихи трафарет, “дневник” ҳам трафарет, чунки у касални кўрмаган, бирорта врач касални олдига кирмаган, кўрмаган. Чунки ҳамма касал бир хил бўлиши мумкин эмас”\n- “Москвадан келган профессор айтяпти, касал 7-10 кун ётаркан, бельё [чойшаблар, ич кийим] бир марта ҳам алмаштирилмайди, деяпти, ҳеч бўлмаса 3 марта алмаштирилиши керак эмасми?”\n- “Мени ўзимга ҳар куни қўнғироқлар бўлади: [касални] олиб чиқиб кетайлик, бошқа жойга ўтказайлик, деб. Нимага десам, умуман докторлар қарамаяпти дейишади”\n- “Бир хил рақамли касаллик тарихи 8та бўлиши ҳам мумкинми?!”;\n- “Кислород давленияси тушиб кетаётгани учун ҳар куни бир нечта одам ўляпти?”\n- “Ҳеч ким ишдан кетиб қутулмайди, агар кимдир қочаман деса, прокуратурага берамиз”\n- “Кеча ва бугун ётган касал муносабат ўзгарганини сезиши керак”;\n- “Касалга дори ёзиб беришингларни мутлақо тақиқлайман, дори тугаса, Минздравга чиқишларинг керак”;\n- “Касални дори-дармони тумбочкасида турибди. Касал ўзи келиб, ўзи дори ичиб тузалиб кетяпти”;\n- “Ишлатмасдан туриб ўғирлайди... Ҳаммаси ўғри буларнинг. Афсуски, бу факт”;\n- “[Чойшабларни] нима учун ишлатмаяпсан, нима учун касал сассиқ постелда ётиши керак, нимага ҳафтада икки марта алмаштирмайсан?”;\n- “Санитаркасиям ишламаяпти, чунки бошидан сасиган булар”;\n- “Бўлим мудириям, главврачам мавжуд дориларни билмай қўлига ёзиб беряпти, бизда маълумот бор, сигнал чиқиб ётибди. Мана бу ерда ётибди антибиотик мингталаб, икки мингталаб, лекин жойида қўлига ёзиб беряпти. Нима учун ёзиб беради?”;\n- “Балки 30 фоизи, балки 50 фоизи кислородга қабул қилиши керакдир, лекин 100 фоизи эмас”;\n- “Хаёлларингдан чиқаринглар, бу ўтиб кетадиган нарса эмас. Ёки тартибга тушасизлар ёки бошқа йўли йўқ”.\n- “Мен прокуратурага беришни хоҳламас эдим. Агарда кескин ўзгариш бўлмаса, мажбур бўлинади прокуратурага беришга”;\n- “Биттаям главврачни бўшатмайсиз... Ҳаммасини бўйнига қўйиб, ундан кейин нима қилиш кераклигини айтамиз”;\n- “Тез ёрдам [ҳароратни] ўлчаб келяпти-ку, бу ерда нимани ўзгартирасанлар”;\n- “Айнан сени июндан бери олган пулингни қайтартираман, сени прокурорга бераман, ёзгани учун, ўзида айб сезмагани учун...”;\n- “Ўша “красний зона”да ишлаганинг учун 25 млн надбавка (қўшимча пул) беради. Нима ҳаққинг бор касални киргизмасликка?!”.\nЭслатиб ўтамиз, шахснинг ўз касбига нисбатан бепарволиги ёки инсофсизлик билан муносабатда бўлиши туфайли касб юзасидан ўз вазифаларини бажармаганлиги ёки лозим даражада бажармаганлиги оқибатида одам(лар) ўлишига сабаб бўлса, Жиноят кодекси 116-моддасининг тегишли қисмлари билан жиноий жавобгарликка тортилади.\nШифокорлар ҳам бу моддага кўра жавобгарликка тортилишлари мумкин.\nБу масала юзасидан вазирлик матбуот хизмати раҳбари Фурқат Санаев билан боғландик ва қуйидаги изоҳни олдик:\n– Коронавирус пандемиясига қарши кураш ниҳоятда жиддий масала ва бу борада қаттиққўллик муҳим роль ўйнайди. Соғлиқни сақлаш вазирининг биринчи ўринбосари Абдуҳаким Мўминовичнинг сўзлари бироз асабий ва жаҳл аралашган туйилиши мумкин, лекин барчаси асосли эътирозлар ва тўғри талаблар. Ҳар бири беморлар тезроқ соғайиши ва халқимиз манфаати учун айтилган. Албатта, йиғилишда таъсирчанликни ошириш учун бироз муболаға ёки пўписа қилинган бўлиши мумкин, лекин бунинг ҳам ўзига яраша сабаблари бор.\nЭнг муҳими, тизим ходимлари бу талабларни тўғри тушунадилар ва ишга янгича ёндашадилар.\nKun.uz - Аброр Зоҳидов


«Локомотив» Ўзбекистон кубоги соҳибига айланди\nТошкентнинг «Локомотив» клуби 2016 йилги Ўзбекистон Кубогини қўлга киритди.\nСамарқандда бўлиб ўтган финал учрашуви тақдирини 2-дақиқада Темурхўжа Абдуҳолиқов томонидан киритилган ягона гол ҳал қилди. Мазкур гол ўйин давомида ягоналигини сақлаб қолди. Натижада «Локомотив» ўз тарихида иккинчи марта бош совринни ўзиники қилиб олди.\nТошкентликлар биринчи марта Ўзбекистон кубоги финалида 2014 йилда иштирок этган ва ўшанда ҳам жамоа 1:0 («Бунёдкор»га қарши ўйин) ҳисобидаги ғалаба эвазига кубок соҳибига айланганди.


34445 Ўқиш режими + -\nХорлик шохлари фақатгина тамагирлик уруғидан гуркираб ўсар\nБу ҳикмат «Мусулмонлар нeга бунчалик хор бўлиб қолди?» дeган саволга жавобдир.\n«Тамагирлик» арабча «тамаъ» сўзидан олинган бўлиб, бир нарсани қалбдан кучли орзу қилишга айтилади. Бошқача қилиб айтганда, Аллоҳдан бошқасидан ўша нарсани кутиш десак ҳам бўлади. «Тама қилди», «ҳирс қўйди» иборалари бир хил маънони англатади.\nҲар қандай ишга тамагирлик уруғи тушса, бу ишнинг охири хорлик бўлади. Аллоҳ таолога суяниш йўқ, таваккул йўқ, ишларимизни Унга топшириш йўқ бўлганидан кeйин қандай натижа кутишимиз мумкин?\nОддий кўринган нарсаларда ҳам қалбимиз хавотирга тушавeриши, нима бўларкин дeявeришимиз кўнглимизни, ишимизни Аллоҳга топшира олмаганимиздан дарак бeради. Қалбимиздаги ана шу хавотир бошқалардан умид қилишга олиб боради. Ишларимизни Аллоҳ эмас, бошқалар орқали тўгрилашга ҳаракат қилишга олиб боради. Қўлида ҳамма нарса бор Зотни қўйиб, бандасига боргандан кeйин ишини битказиб бeриши учун ўзини ҳар кўйга солади. Хўп, ишимиз битди ҳам дeйлик, натижаси барибир инсонга боғлиқ бўлгандан кeйин хорликка олиб боради. Аллоҳга топширдим, мусулмонмиз каби катта даъволаримиз сатҳий, юзаки бўлиб қолган, қалбимизга ўтмаяпти.\nЧeт эл сафарларидан қайтишимизда аэропортда жуда хор ҳолатлардаги ўзбeк аёлларимизга кўп дуч кeлиб, ич-ичимдан оғринаман. Эҳтимол, ўша аёллар шу нарсага муҳтождир, буни Аллоҳ билади. Лeкин аксар ҳолатларда мана шундай хор бўлиб, ўзидан катта юкларни кўтариб юришларига нафсларидаги тўймаслик, тама, Аллоҳга суянмаслик сабаб бўлади. Бундай ҳолатдаги аёлга ҳeч ким ҳурмат назари билан қарамайди. Аслида шариатимиз азизу мукаррам, мўътабар қилиб қўйган аёлларимиз чет элларда тижорат қилиб юриб, аэропортларда, чегараларда мана шундай тафтиш қилинганда, текширувдан ўтганда бу қадар хор бўлишлари жуда аянчли ҳолатдир.\nБойлик топаман дeб, боши билан муккасидан кeтиб, энг зўр уйда яшайман, энг зўр машина минаман дeб, қўлидан кeладиган ҳар қандай ишни қилади, инсонларга тама қилиб пул ишлайди, ризқ Аллоҳданлигини эсидан чиқаради, қанча бойигани сари яна бойисам дeйди. Бора-бора хорликнинг қайсидир турига дучор бўлади.\nҲозирда аёлларимиздаги тушкунлик, ҳар хил муаммолар, мeҳр кўрмаслик ҳақидаги нолишларда ҳам тама уруғи сeзилади. Саҳифамизга аёллардан турли мавзулардаги саволлар кeлади. Хунук ҳолатга тушиб қолган аёллар ўз ҳолатини «Мeнга мeҳр кeрак эди, эътибор кeраклигидан қилдим» каби изоҳлар билан изоҳлайди. Инсонга эмас, Аллоҳга суянса эди, бировдан мeҳр кутиб ўтирмаган бўлишар эди. Эри билан уришиб қолиб, энди мeҳр, эътибор талаб қилиш ўрнига Аллоҳга илтижо қилсанг бўлмасмиди, эрингни яратган, унинг қалбини бошқариб турган Робби Аллоҳдан сўрасанг, унинг қалбини ўзгартириш У Зот учун қийин ишмиди?\nҚайноналарни мисол кeлтирсак, «Кeлинимдан ҳеч мeҳр кўрмадим» дeб нолимасдан, бу ёш дeб, «қизим-қизим» қилиб, ўша кeлинни сизга кeлин қилиб олиб кeлган, уни яратган Роббига илтижо қилсангиз бўлмасмиди?\nБу қоидани бошқа мисолларга ҳам солиб чиқсак бўлади. Бирор инсон билан кeлиша олмаяпсанми, уни тушунмаяпсанми, унинг қалби ўша буюк Зотнинг қўлидалигини англаб, Унга илтижо қилмайсанми?\nАллоҳ таоло инсонларни йўқдан бор қилди, ҳақир нарсадан яратди, Ўзининг Каломида унинг ожизлигини, заифлигини, ношукрлигини, шошқалоқлигини эътироф этди. Инсон ана шундай заиф сифатларга эгадир. Модомики ана шундай энг паст сифатларга эга эканмиз, ўзимиз билан бир хил одамдан нимани сўраймиз, нимани тама қиламиз? Унинг ҳам, бизнинг ҳам қалбимизни ўзгартирадиган Зотдан сўрамаймизми?\nБиринчи жаҳон уруши пайтида роббоний олим, сўфий Саид Нурсий асирга тушиб қолган эканлар. Душман тарафдаги бошлиқлар кирганда ҳамма қуллуқ қилса, у киши ўрнидан ҳам турмаган экан. Бу ҳолат 2-3 марта кузатилгач, бошлиқлар сўрашибди:\n– Сeн нeга қуллуқ қилмайсан? Нeга бошқалар қилган ишни қилмайсан?\n– Узр, мeнинг улуғлайдиган, қўрқиб қуллуқ қиладиган Зотим бор, – дeб жавоб бeрган эканлар.\nБундан ғазабланиб, судраб ўртага олиб чиқишганда уларнинг бошлиғи кeлиб, «Роббинг билан бўлган муносабатингга тан бeрдим», дeб қўйиб юборган экан.\nМусулмон инсон – жамики одамзоднинг ичидаги энг азизи, энг мукаррамидир. Бу инсон Аллоҳдан бошқага бўйин эгмаслиги, Ундан бошқасига кўз тикмаслиги билан, ялинмаслиги билан афзал. Мусулмон киши буни билмаса, хорликнинг ҳар турига йўлиқиши мумкин экан.\n03:53 / 18.07.2017 11923\n19:07 / 25.01.2017 11867\n07:40 / 01.12.2016 1223\n00:22 / 10.04.2019 668


Ўзбекистон терма жамоаси Ганани мағлуб этди, Ироққа енгилди – Газета.uz\n30 март 2021, 15:29 Спорт\nФИФA кунлари доирасида 26 ва 29 март кунлари Ўзбекистон миллий терма жамоаси Гана ҳамда Ироқ терма жамоаларига қарши ўртоқлик учрашувини ўтказди. Дастлабки ўйин, 26 март куни Наманган шаҳрида Гана термасига қарши кечди. Унда Ўзбекистон терма жамоаси 2:1 ҳисобида ғалаба қозонди. Учрашувда дастлаб Отабек Шукурув ҳисобни очган бўлса, Иссаку Aбдул Фатаву 72-дақиқада ҳисобни тенглаштирди. Орадан 4 дақиқа ўтарт-ўтмас Жалолиддин Машарипов гол уриб, ҳисобни 2:1 кўринишига келтирди.\nМазкур баҳсдан сўнг Ўзбекистон терма жамоаси устози Вадим Aбрамов ўз фикрларини билдириб ўтди. «Ўйин ҳақида нима дейиш мумкин? Биринчи навбатда мухлисларга миннатдорчилик билдираман. Бундай ажойиб муҳитда тўп тепиш доим ёқимли. Ўйин уларга манзур келган бўлса биз бундан хурсандмиз. Гана яхши жамоа эканлигини кўрдингиз. Ғалаба қозониш ва мухлислар ишончини олиш яхши», — дейди Вадим Карленович.\n29 март куни Тошкент шаҳрида Ўзбекистон МТЖ Ироқ терма жамоасини қабул қилди. Учрашувдаги ягона гол 56-дақиқада Шерко Карим Латиф томонидан киритилди. Ироқ термаси Тошкентда 0:1 ҳисобида ғалабага эришди.\nЎйиндан кейинги матбуот анжуманида Вадим Aбрамов баҳс ҳақида фикрларини билдириб ўтди.\n«Аввало, мухлислардан узр сўрамоқчиман, ноқулай об-ҳавога қарамасдан, бугун бизни қўллаб-қувватлаш учун анча мухлис йиғилганди. Ўйин яхши бўлди, рақиб ҳам ёмон эмас. Ғалаба қозонганингда, муаммолар кўзга ташланмайди. Ютқазсанг, бундан фойдали жиҳатларини топиш мумкин. Ўйлайманки, жамоамиз ёмон эмас, олдимизда турган вазифани бажаришга интиламиз. Ўзимизни оқлашдек туюлади, аммо Ироқ 23 март куни Тошкентга келган. Биласиз, биз 26 мартда Наманганда ўйин ўтказдик. Бу ҳам таъсирини кўрсатди. Таркибни ўзгартиришимиз ва бошқаларни майдонга туширишимиз мумкин эди, бироқ кўплаб мухлислар келишини инобатга олиб, легионерлар хизматидан фойдаландик ва мана шундай таркибни майдонга туширдик», — деди Ўзбекистон МТЖ бош мураббийи.\nСпорт соҳасида ҳафта давомида содир бўлган энг муҳим хабарлар дайжести 3 апрель 2021, 18:07


Кўзимиз қачон очилади ёхуд эски муаммонинг янгича шарҳи - zarnews.uz\nКўзимиз қачон очилади ёхуд эски муаммонинг янгича шарҳи\nУшбу мақолани ўқиб «оббо, яна тўй мавзусими, ёзилавериб, гапирилавериб меъдага тегди-ку» деган фикр хаёлингиздан ўтиши аниқ. Ҳақиқатан тўйни ихчам, кам харажат қилиб ўтказиш масаласи умумхалқ муҳокамасига қўйилиб, давлат сиёсати даражасигача етиб борди. Аммо бундан кутилган натижа чиқмади. Дабдабали, кимўзарига қилинаётган тўйлар кўпайса кўпайдики, камаймаяпти.\nХўш, муаммонинг илдизи қаерда? Одамларнинг маънавияти, маданияти пастми? Ундай дейдиган бўлсак, ҳозир ким билан суҳбатлашманг, сизга ўзини бу борада ҳар қандай кишини бир чўқишда қочирадиган билимдон қилиб кўрсатади. Тўқликка шўхлик, шуҳратпарастлик дейсизми? Бу гапда жон бор. Айнан тўқчилик, фаровон ҳаёт, топиш-тутиш учун яратилаётган имкониятлар айрим кимсаларни, очиғини айтсак, эл назаридаги баъзи «катталар»ни бир тўй қилиб ўзини кўрсатиб қўйишга ундаяпти. Ориятли, қайсар, ўзимизни кўз-кўз қилишни яхши кўрадиган халқмиз. Рўзғоримиз қўл учида ўтиб турган бўлса-да, тўй қилишга келганда «бош ёрилса, дўппи тагида», ўша бойваччаларникидан кам бўлмасин, деймиз.\nТўй - ижтимоий ҳодиса, миллий урф-одатларимизнинг ажралмас қисми. Шахснинг жамиятдаги мавқеи оиласи, фарзандлари билан белгиланади. Фарзанд деб, уни бахтли қилай деб ўзимизни ўтга-чўққа урамиз. Ва буни данғиллама тўй қилиш деб биламиз. Фарзандимиз китоб, компьютер олиб беринг, тўгаракка бораман деса, «Тўхта болам, тўйни ўтказиб олайлик», деймиз. Тўй ўтгач эса «Сабр қил болам, кечагина тўйдан чиқдик, ҳеч вақо қолмади», деб юпатамиз.\nТўйларнинг халқимизга етказаётган моддий зарари, маънавиятимиз, ёшлар тарбияси бузилишига олиб келаётганига сабаблар кўп. Улардан бири (опа-сингиллар, онахонлар мени кечиришсин) айрим оғзи катта аёлларнинг «Ҳо, биттаю битта ўғил ёки қизимнинг тўйини юзта одам билан садақа қилгандай ўтказаманми, фалончидан мени қаерим кам, йўқ, етти иқлимга донг таратмаса бекор», деб ўжарлик қилишларидир. Оилада ўзимизни бошлиқ деб биладиган биз, эркаклар ана шу масалага келганда уларни инсофга чақиришга ожизлик қилиб қолишимиз ҳам бор гап.\nТўйларни ҳаддан ташқари катталашиб бораётганига яна бир сабаб, бизнингча, миллатимизнинг ўзига хос қариндош-уруғчилик, ўзаро меҳр-оқибатлилиги ҳамдир. Тўйга айтилмай қолган қариндош бир умр гина қилиб ўтади.\n- Ўғлимизни уйлантиряпмиз, - дейди дўстим хўрсиниб. – Аммо ихчамлаштиришнинг ҳеч иложи бўлмаяпти. Хотиним билан таклиф қилинадиган меҳмонларнинг рўйхатини тузиб чиқдик. Қандай ҳисобламайлик 800-1000 кишидан ошиб кетаяпти. Бири тоға, бири жиян, бири қуда, бири ҳолавача.\nБунинг устига ҳали тўйга бориш ва унда ўтириш маданиятимиз замонавий эмас назаримда. Таклиф қилинганларга қўшилиб таклиф этилмаган куёв жўра, синфдош, дугона ва бола-бақрасини эргаштириб келадиган аёлларга нима, дейсиз? Тўй эмас, шовқин-сурон, одам-одамни танимайдиган «телба даврага» айланиб қолаяпти.\nТўғри, тўй - асрлар давомида миллий қадриятларимиздан бирига айланган. Уни тўхтатиб ҳам, ман қилиб ҳам бўлмайди. Лекин одамлар ҳавас қиладиган ихчам, бир умр қоладиган ширингина ўтказиш мумкин-ку!\n…Қишлоғимизда меҳнаткаш бир йигит ўғлининг суннат тўйини ўтказди. Халқ тилида айтганда «дальнобойщик». Уч кун тўй берди: биринчи куни кўпкари! Катта-кичик совринларнинг ўзига ўнлаб қўй-эчки, танадан ташқари, юз миллион сўмдан зиёд нақд харажат қилибди. Иккинчи куни – кураш. Учинчи куни – базм. Хуллас, қорли қировли кунларда минг машаққат билан узоқ ўлкаларга юк ташиб топган икки-уч йиллик даромади уч кунда соврилди. Данғиллама тўй овозаси уч кундан кейин одамларнинг эсидан ҳам чиқиб кетди.\n– Тўйни эл қатори наҳор оши, хўп майли, кураш ёки кўпкари билан бир кунлик қилиб ўтказайлик деб маслаҳат бердик, - дейди акаси куйиниб. - Йўқ кўнмади… «Тўйни мен қилаяпман, пул кетса меники, сизлардан сўраётганим йўқ», деб туриб олди.\n- Яқинда телевизорда никоҳ тўйни кўрсатишди (аслида тўйларни дабдабали бўлиб кетаётганига қош қўяман деб кўз чиқараётган айрим телекўрсатувлар ҳам сабаб бўляпти). Кўрсатувда қиз томонни куёв томонга кийим-кечак, идиш-товоқ, мебель, машина, ҳатто квартирагача «сеп» қилиб бераётган янгича одат ҳақида гап борди. Бу одат ҳадемай бизга ҳам етиб келади, - деди ёнимда ўтирган дўстим. – Аслида дабдабали тўйларни пойтахт ва шаҳарда яшовчи катта-катта лавозимда ишлайдиган, босар-тусарини билмай қолган айрим бойваччалар бошлаб беришяпти.\nХўш, нима қилиш керак? Бу ҳолга ҳамма кўз юмиб, бепарво қараб туриши керакми? Тўғри, буйруқ билан, дўқ-пўписа, танбеҳ билан, борингки жарима билан тўйларни тартибга солиб бўлмайди. Бунинг учун одамларнинг ақл-фаросатини юксалтириш лозим. Тўй қилиш ҳар кимнинг ўз хоҳиши. Шундай экан, «кўрпангга қараб оёқ узат», деган гап бор. Тўй олдидан қуда-андаларнинг ёш оила учун зарур кийим-кечак, кўрпа-тўшак, идиш-товоқ, мебель, бошқа уй-рўзғор жиҳозларини биргаликда ҳисоб-китоб қилиб, ўзаро келишиб олишлари учун ўткир ақл, катта матонат талаб қилинади. Эсимда, ўтган асрнинг 60-йилларида тўйдан олдин қариндош-уруғ йиғилиб маслаҳатлашиб олишарди. Ҳозир ҳамма ўз билганича иш кўряпти.\nАммо негадир ўзини замонавий, маданиятли, зиёли кишиман деб ҳисобловчилар бу масалага келганда, келин-куёвни бахтли бўлиб кетишларини эмас, кўпроқ хонадонларни банд қилиб, чанг босиб ётадиган аллақандай хорижий мебеллар, бир марта кийилиб ёки кийилмайдиган сўнгги урфдаги қўша-қўша қимматбаҳо кийимлар, тилла тақинчоқлар ҳақида қайғуришади. Яна харажатини ё куёв, ё келин томон зиммасига юклашга уринишади. Оқибатда кўп ҳолларда ҳали тўй бўлмасдан олдин қуда-андачиликка дарз кетади. Ёки бўлмаса, бир йил икки йил ўтмай, кимнинг ҳақи кимга кетгани ҳақида можаро чиқиб, ёш оила бузилади. Фарзанд туғилган бўлса, тирик етим бўлиб қолади.\n…Вилоят миқёсида катта ташкилотда бошлиқ бўлиб ишлайдиган синфдош дўстим набирасининг суннат тўйига таклиф қилганди, бордим. Ортиқча карнай-сурнай, дабдаба йўқ. Таклиф қилинган меҳмонлар яйраб суҳбатлашиб, дийдорлашиб кетишяпти. Кроватда санъаткорлар микрофонсиз, бошловчисиз мумтоз қўшиқлар ижро этишяпти. Ҳайрон бўлганимни сезган дўстим изоҳ берди: тўйни камтаргина қилиб ўтказишни лозим кўрдик. Тартибли, мазмунли бўларкан…\nДўстимнинг камтарлигига ҳавасим келди. Ваҳоланки ўнта данғиллама тўй қилса кучи етарди. Қани энди бошқа раҳбарлар ҳам шундай ўрнак кўрсатишса, тўйларимиз қандай чиройли бўлар экан-а, деган хаёл ўтди кўнглимдан.\nОйбекнинг «Қутлуғ қон» романидаги бир лавҳа ёдимга тушди. Мирзакаримбой Тошкентнинг донғи кетган бойларидан, мол-дунёсининг ҳисоби йўқ. Шунга қарамасдан, ҳеч қачон бойлигини кўз-кўз қилмайди. Ақл-фаросат билан иш кўради. Қизи Нурини куёвга узатаётганда хотини бойдан нечта извош қўшсак экан, деб сўрайди. Бой эса «Ҳеч қанақа извош керак эмас, эл қатори оддий Қўқон аравада кетаверади» деб жавоб беради.\nХулоса шуки, пул топиб, ақл топмаётган айрим кимсалар элга дастурхон ёзиб муқаддас удумимиз тўйни ўтказаётганда, «Диндан чиқсанг ҳам, элдан чиқма» деган нақлнинг маъносини бир ўйлаб кўрсалар яхши бўларди.


«Қўй»ни «йўқ» қилишни биласизми? Билмасангиз, билиб олинг! » Ўзбекистон янгиликлари – Zamin.uz\n11 февраль 2018, 18:49\nЯнгиликлар » Жамият » «Қўй»ни «йўқ» қилишни биласизми? Билмасангиз, билиб олинг!\n20:29 Президент: "Жаноб Парпиев, билмасангиз билиб қўйинг!" (Видео)\n18:31 Отишмага сабаб бўлган Spark’ни олиб қочган шахс қидирилмоқда\n00:12 Қўнғироқларимизни яширинча эшитишяптими?


Ўзбекистоннинг Дубайдаги Бош консулхонаси томонидан ватандошимизга кўмак кўрсатилди\nДУБАЙ, 7 июнь. /«Дунё» АА/. Бугун хорижда оғир вазиятга тушиб қолган Ўзбекистон фуқароси мамлакатимизнинг Дубайдаги Бош консулхонаси кўмагида “Ўзбекистон ҳаво йўллари” авиарейси билан Тошкентга қайтарилди, деб хабар бермоқда “Дунё” АА мухбири.\nБош консулхона маълумотига кўра, Бирлашган Араб Амирликларида бўлиб турган юртдошимиз Зарина Эшқулова 16 февраль куни Абу-Даби шаҳридаги «Cleveland» шифохонасига ётқизилиб, у ерда унга мураккаб жарроҳлик амалиёти ўтказилган ва бемор ўпкасининг бир қисми олиб ташланган.\nАйтилишича, юртдошимиз жорий йил январь ойида иш излаб БААга келган. Ўзбекистонда вояга етмаган учта боласи қолган. Унинг бошқа яқин қариндошлари йўқ.\n«Cleveland Clinic» шифохонаси маъмурияти билан ўтказилган музокаралар чоғида Ўзбекистон фуқароси тиббий харажатларни қоплаш имкониятига эга бўлмагани боис операция ва даволаниш учун унга тақдим этилган 40 минг доллар миқдоридаги қарздан воз кечиш бўйича келишувга эришилди.\nЯна шуни ҳам таъкидлаш жоиз, виза муддати ўтиб кетганлиги сабабли БАА иммиграция хизматлари унга 1,7 минг доллар миқдорида жарима белгилаган. Ушбу жарима ҳам ўзбек дипломатлари кўмагида бекор қилинган.\nБош консулхона ходимлари илтимосига кўра, беморни Абу Дабидан Дубайга транспортда етказиш ва уни БАА ҳудудидан чиқиб кетишига рухсат олиш учун давлат божи тўлаш билан боғлиқ харажатлар Амирликларда фаолият юритаётган “Болалар ва аёллар инқироз маркази” хайрия ташкилоти томонидан тўланган.\n“Ўзбекистон ҳаво йўллари” ваколатхонаси билан биргаликда 7 июнь куни Дубай-Тошкент рейсига бепул авиачипта олиш масаласи ишлаб чиқилди.\nЎзбекистоннинг хориждаги дипломатия ваколатхоналари ва консуллик идоралари коронавирус пандемияси туфайли оғир аҳволда қолган ватандошларимизни қўллаб-қувватлаш ва уларга фуқаровий-ҳуқуқий ёрдам кўрсатиш ишларини изчил давом эттирмоқда.\nТараз шаҳридаги 4-сонли ўзбек мактабига ...\nМамлакатимизнинг Олма-ота шаҳридаги Бош консулхонаси ходимлари Жамбул вилоятида меҳнт мигр...


25 Январь 14:19\nNUR-SULTAN. Kazinform - Ўзбекистондаги аэропортлар фаолияти вақтинча тўхтатилди. Бунга Марказий Осиё ягона электр тармоғидаги узилишлар туфайли Тошкент ва бошқа шаҳарларда кузатилган узилишлар сабаб. Бу ҳақда Uzbekistan Airports компанияси маълум қилди.\n«Глобал электр таъминотидаги узилишлар туфайли Тошкент ва Ўзбекистоннинг бошқа шаҳарларида электр таъминотидаги узилишлар туфайли аэропортлар фаолияти вақтинча тўхтатилди.\nХусусан, «Тошкент» аэропортида «Тошкент – Нур-Султан» йўналиши бўйича HY-721 рейси билан учиши лозим бўлган йўловчиларнинг ҳаммаси ҳам рўйхатдан ўтишга улгуришмаган. 60 га яқин йўловчи стерил зонада, 30 га яқин одам рўйхатга олиш зонасида қолиб кетди. Электр таъминотидаги узилиш туфайли йўловчилар хавфсизлик текширувидан ўта олмайди.\nUzbekistan Airways компанияси томонидан кейинги чора-тадбирлар амалга оширилмоқда. HY-762 Алмати – Тошкент рейси Навоийдаги аэродромга йўл олди. Шунингдек, Air Astana авиакомпаниясининг Алмати-Тошкент йўналиши бўйича КC-127 рейси экипажи аэропортга қайтишга қарор қилди.\nШунингдек, Наманган, Андижон, Фарғона, Термиз, Қарши, Урганч, Бухоро, Нукус ва Самарқанд аэропортларида электр энергияси билан боғлиқ муаммолар кузатилмоқда.\nАйни пайтда электр энергияси фақат Навоий аэропортида мавжуд. Электр тармоқларини таъмирлаш ишлари тугаллангач, аэропортлар яна ишлай бошлайди», - дейилади хабарда.\n#Транспорт #Марказий Осиё


Дисепт® – medu.uz – Дорилар ҳақида маълумотлар ўзбек тилида\nHome Йўриқномалар Дисепт®\nПрепаратнинг савдо номи: Дисепт®\nТаъсир этувчи моддалар (ХПН): хлоргексидин ва аскорбин кислотаси\nДори шакли: шимиладиган таблеткалар\nфаол моддалар: хлоргексидин гидрохлориди – 5 мг, аскорбин кислотаси – 50 мг;\nёрдамчи моддалар: сорбитол, лактоза, лимон кислотаси, сукралоза, тальк, коллоидли кремний диоксиди, магний стеарати, ментол, апельсин ароматозатори.\nТаърифи: оқ ёки оч сариқ тусли, доғлар бўлиши йўл қўйилган, ишлатилган ароматизаторга хос кучсиз ҳидли таблетка.\nФармакотерапевтик группаси: Антисептик восита.\nАТХ коди: А01АВ03\nХлоргексидин бактерияларнинг ҳужайраларнинг мембраналарини бузиб, граммусбат ва грамманфий бактерияларга (кислотали шароитда чидамли Pseudomonas таёқчаларига, споралар ва вирусларга фаол бўлмаган) бактериоцид таъсир кўрсатади. Тиш қолдиқларини самарали йўқотади.\nАскорбин кислотаси (С витамини) мавжудлиги тўқималарнинг маҳаллий иммунитетни ошириб, тиш тоши каби шундай омилларга таъсир кўрсатади, масалан, пародонтопатияни олдини олади; коллаген ва ҳужаралараро моддаларни ҳосил бўлиш жараёнида иштирок этади.\nХлоргексидин овқат ҳазм қилиш йўлларидан тахминан 1% сўрилади. Препаратни қабул қилингандан сўнг қондаги максимал концентрацияси 30 минутдан сўнг эришилади ва 0,206 мкг/г ни ташкил қилади. Хлоргексидин, асосан ичак (90%), 1% буйраклар орқали чиқарилади. Аскорбин кислотаси овқат ҳазм қилиш йўлларида яхши сўрилади. Унинг оқсил плазмаси билан боғланиш даражаси тахминан 25% ни ташкил қилади. Аскорбин кислотаси дигидроаскорбин ва шовул кислотасигача метаболизм учрайди. Аскорбин кислотаси қон плазмасидан ярим чиқарилиш даври тахминан 16 кунни ташкил қилади. Аскорбин кислотаси асосан сийдик билан чиқарилади.\n–оғиз бўшлиғи, томоқ, халқум инфекцияларида;\n– жарроҳлик амалиёти қўлланилгандан сўнг пародонтит;\n– афтозли стоматитда қўлланади.\nТаблеткани секин шимиш керак. Катталарларга 1 таблеткадан кунига 4 марта буюрилади. Ўртача даволаш курснинг давомийлиги 5-7 кунни ташкил қилади; препаратни 10 кундан ортиқ қўллаш мумкин эмас.\nКўнгил айниши, эпигастриядаги оғриқлар, аллергик реакциялар (терида тошмалар), таъмнинг бузилиши, паротит, тил ва шиллиқ қаватининг оғриқлари, пломба ва тиш протезларининг рангги ўзгариши.\nХлоргекседин ёки бирон бир ёрдамчи моддаларга юқори сезувчанликда қўллаш мумкин эмас.\nОрганик моддаларнинг (плазма, фосфолипидлар) самарадорлигини камайтиради. Йод препаратлари билан бирга қўллаш тавсия этилмайди.\nХлоргексидинни катион гурух сақловчи препаратлар (бензалкония хлорид, цетримон бромид) билан қўллаш мумкин.\nДисепт® ни ҳомиладорлик даврида қўлланилганда ҳавфсизлиги аниқланмаган. Шунинг учун ҳомиладорлик даври препаратнинг қўллаш учун абсолют қарши кўрсатма ҳисобланмайди. Препаратни фақат агар она учун даволашдан тахмин қилинаётган фойда, ҳомила учун бўлган потенциал хавфдан устун бўлган ҳоллардагина қўллаш мумкин.\nХлоргексединни она сутига аниқланмаган. Препаратни ҳомиладорлик даврида қўлланилиши мутлоқ қўллаб бўлмаслиги аниқланмаган.\nАскорбин кислотаси она сутига чиқарилади.\nДори воситаси транспорт воситасига ёки потенциал хавфли механизмларни бошқариш қобилиятига таъсир қилмайди.\nТаблеткаларни овқатдан кейин қабул қилиш тавсия этилади. Таъмни билиш сезгирлиги ўзгариши мумкин, лекин бу препаратнинг таъсири одатда қабул қилгандан сўнг 4 соат ичида тикланади. Препаратни узоқ муддат қабул қилганда тишларнинг ва орқа тилнинг юзасини ранги ўзгаришига олиб келиши мумкин, бу ҳолат даволаниш тўхтатилгандан сўнг тикланади.\nЭҳтиёткорлик билан: Ёш болаларда.\nПрепарат амалда ошқозон ичак трактида сўрилмайди, шунинг учун дозани ошириб юборилиши жуда эҳтимолдан узоқ. Юқори дозада кўп юборилиши касалхонага етқазилиши ва симптоматик даволаниш талаб қилинади.\nШимиш учун таблеткалар.\n1, 2, 3, 4 контур уяли ўрам қўллаш бўйича йўриқномаси билан бирга картон қутига жойланган.


Error 404: очилмаётган, ҳатто ўчириб юборилган веб-саҳифани кўришнинг иккита осонгина йўли бор! - Terabayt.Uz\nError 404: очилмаётган, ҳатто ўчириб юборилган веб-саҳифани кўришнинг иккита осонгина йўли бор!\nБаъзан бирор сайт ёки унинг муайян бир саҳифаси очилмай қолади – браузер «Саҳифа топилмади» деган ўша машҳур 404-хатоликни кўрсатади. Бунинг сабаби турлича – сайтга хакерлар ҳужум қилган, унинг хостинги ишламай қолган ёки умуман бу саҳифа ўчириб юборилган бўлиши мумкин.\nЎҚИНГ: Давлат тест марказининг сайти хакерлар ҳужумига учради\nСабабидан қатъи назар, деярли барча очилмаётган веб-саҳифаларни очиб кўришнинг иккита усули мавжуд.\n1-усул: Google кэшидан юклаш\nУшбу усул аксарият оммабоп браузерларда иш беради, фақат унда асосий қидирув тизими тарзида Google ўрнатилган бўлиши керак. Одатда Google ҳар қандай интернет-саҳифанинг нусхасини кэшлаб сақлаб боради. Шундай нусхасини очиш учун, браузерда унинг манзили олдига cache: ёзувини териб (ёки шу ердан нусхалаб ташлаб), кейин «Enter»ни босасиз. Шунда Google бу саҳифанинг кэшланган нусхасини кўрсатади – у асл саҳифадан айтарли фарқ қилмайди.\nМазкур усулнинг яхши жиҳатларидан бири – юқоридаги махсус ҳавола орқали саҳифанинг матн версиясини очиш ҳам мумкин. Бунда ортиқча расм, реклама ва бошқаларсиз фақат матннинг ўзини ўқиш анча қулайлашади.\n2-усул: «Интернет архиви»дан очиш\nАгарда излаётган веб-саҳифа Google кэши орқали очилмаса, уни «Интернет архиви»дан излаб кўришингиз мумкин. Бунда ҳам худди юқоридагидек – браузер манзил қаторига махсус ёзувни териш орқали очасиз. Яъни, топилмаётган саҳифа манзили олдига web.archive.org/web/ ёзувини киритиб (ёки шу ердан нусхалаб олиб ташлаб), кейин «Enter»ни босасиз.\nАгарда мана шу икки усул билан ҳам саҳифа очилмаса, у интернетдан буткул ўчириб юборилган бўлиши эҳтимоли юқори.\nЎҚИНГ: Google Chrome тезлигини оширамиз\n#веб-сайт #маслаҳат #хакерлар


Машина, уй, тўй (ҳикоя) - zarnews.uz\nМашина, уй, тўй (ҳикоя)\nОта ўзини ёмон ҳис қилса-да, хотинига билдирмади. Билса, у ҳовлиқма ҳамма фарзандини бошига йиғади. Негадир, болалари ўзидан эмас, онасидан кўпроқ ҳайиқиши хаёлига келди. Йўқ, илгари ҳам бу ҳақда фикр юритган, лекин изоҳини тополмай, бошини оғритмаслик учун ўзини бошқа нарса билан овутган. Ҳозир шу ҳақда ўйлади. Ўйлашдан ўзини тиёлмаслигини, айни чоғда бошқа нарса билан ўзини чалғита олмаслигини аниқ ҳис этди. Чўнтагидан дорисини олиб, оғзига солди. Сўлагига қўшиб ютмоқчи бўлганди, томоғига тиқилди. Тахир таъмдан кўнгли беҳузур бўлиб, ошхонага ўтди. Хотини тайёрлаб қўядиган, қайнатилган сувдан ичди. Билагидаги томирга бармоғини босди. Юрак уруши тезлашган. Бироз ўтирса, ўтиб кетишини ўйлаб, ошхонадаги ўриндиққа чўкди.\nНаҳотки, тўйни қолдириб бўлмаса? Океан ортидан келишнинг иложи йўқ экан, ўша ёқда тўйни ўтказишсин. Ахир маросим бир ой олдин келишилган, тадбирга яқин режа бузилишига сабаб қандай муҳим иш бўлиши мумкин? Куёв тўйга келолмасмиш. Демак, тўй қолдирилади. Йўқ, белгиланганми, ўтиши шарт экан. Майли, тўй тўрида келин ёлғиз ўтирсин. Лекин чимилдиққа куёв кирмаса, бу қандай никоҳ бўлди?\nЭсида, олдинги йилмиди ёки ундан олдин, бир никоҳ тўйига борганди. Келин-куёвсиз тўй. Қизиқ бўларкан. Катта давра, ўртакаш ёшларни табриклайди, меҳмонларга сўз беради. Лекин турмуш қураётганлар учун ўрнатилган саҳнадаги бир жуфт ўриндиқ бўш. Казо-казо меҳмонлар, эл таниган санъакорлар, антиқа ва тансиқ егуликлар зичлигидан тангадек жой қолмаган дастурхон - бари-бари рисоладагидан юз чандон зиёд. Фақат бу катта йиғиннинг мазмун-моҳиятини намоён этадиган асос йўқ.\nЭнди эса ўша асос бор экан. Кўпчиликка маъқул тушгани – узоқ юртдан келадиганлар йўл ташвишидан қутулганидан хурсанд – улар учун уша ерда зиёфат ташкил этиларкан. Икки жойда ўтказиладиган бир тўй. У тўйда куёв иштирок этади, бунисида келин. Орадаги масофа ўн минг километр. Ўрнатилган улкан мониторлар орқали тўйнинг боришини ҳар икки томон кузатиб боришар экан.\nНималар бўляпти? Барига чет эл сабабми? Нега чет эл бўларкан, ўзимиз сабабчимиз. Яқинда чойхонада, ўзи тенги, меҳнат нафақасига чиққан кекса маҳалладошларига бу фикрини исботламоқчи бўлди. Чунки ўзи ҳам умрининг йигирма йилдан зиёдини хорижда ўтказди. Энди эса ўша дамлар ўтказган вақтини ҳавога совурилган умрга йўяди. Ёш эмасми, машина минишни орзу қилди. Ҳисоблаб кўрса, ўқитувчилик касби билан орзусига етиши учун ўн йил емай-ичмай пул жамғариши керак. Лекин хорижда бу пулни бир йилда топса бўлишини эшитди. Ҳаловати йўқолди. Қуруқ чўнтак билан узоқ юртларга бориб бўлармиди. Астойдил истаса, иложи топиларкан - фоизга қарз кўтарди. Оҳ, бошида қанчалар азоб чекди. Ҳеч кимга айтмаган бўлса-да, бу аччиқ кўргуликлар хотирасида муҳрланиб қолган, эслаб ҳамон ўзига раҳми келади. Уч йил деганда юртига қайтди. Машина олди. Уйни таъмирламоқчи бўлди. Агар яна икки-уч йил четда ишласа, иморатни қайтадан қуриш мумкинлигини ўйлади ва яна хорижга йўл олди. Бу гал уйига қайтиш беш йил деганда амалга ошди. Хотинига юборган пулларини отасига жўнатганда, бино бундан ҳам данғиллама бўларди, дея яқинларидан кимдир писанда қилди. Уларни кўролмасликда айблаб, олди-ортига қарамай пул сарфлаган хотинига ён босди. Фарзанларидан каттасининг бўйи етган, икки-уч йилдан сўнг бу муҳташам ҳовлида муносиб тўй бўлиши олдинига кўнгилдан ўтган бўлса, кейин тилга кўчди.\nМуносиб тўйга катта маблағ сарфланиши маълум эди. Яна хорижга кетди. Икки йил ўтиб онаси вафот этгани ҳақида хабар келди. Лекин таъзияга келолмади, катта пул тўланаётган ишни ташлаб кетишга кўзи қиймади. Кейин отаси тинмай телефонда боғланиб, ё уйга қайтишини, ёки хотинини ёнига чақириб олишини талаб қилди. Ёнига келган хотини ўзгарганини дарров сезди. Шундай бўлса-да, буни отасининг инжиқликларига йўйиб, хаёлига келган гумонларни ҳайдади. Ҳеч вақт ўтмай, яна отасидан хабар келди – ўғлини уйлантирмаса бўлмасмиш. Коллежда ўқийдиган тирмизакнинг номаъқулчилик қилганини қандай тушуниш мумкин. Лекин айни вақтда қанча исташмасин, бош бўлиб ўтказишни орзу қилган тўйга бориш эр-хотинга насиб қилмади – иш берувчи билан тузилган шартнома оёққа тушов бўлганди. Иштирок этмаган бўлишса-да, тўйни видеодан кўришди. Хотинининг опаси тўйни улар айтгандан ҳам зиёд ўтказибди.\nАгар синглиси отасининг бетоб экани, болаларига қарашга ярамай қолганини айтиб, қисталанг қилмаганда, икки йиллардан сўнг уйига қайтмоқчи эди. Дарҳақиқат, отасига қараб раҳми келди. Ўғил бўлиб унга хизмат қилмаганини ўйлади, эзилди. Бир вақтлар забардаст бўлган одамнинг бир бурда бўлиб қолганига ишонгиси келмасди. Ўқишга киритиш учун тўлаган пулига ачинса-да, институтда таълим олаётган қизини хотинининг ёнига жўнатди. Шифокорларнинг уқтиришича тўшакка михланган отаси ҳали-бери жон берадиганга ўхшамаскан – юраги бақувват дейишди. Мактабнинг бири бошлағич, иккинчиси битирув синфда ўқийдиган икки фарзанди ва жойидан қўзғалмайдиган бемор отасига қараш ўзига қолди. Лекин қийналмади – хорижга борганда илк қилган иши бир чолга қараш бўлганди – бу янгилик эмас. Фақат у ерда бу хизмати учун катта маош тўлашган.\nОтасининг парваришига шунчалар жон куйдирдики, маҳалладагиларнинг эътиборига тушди, ҳурматини қозонди. Умри бир йилга ҳам бормайдиган бемор ота яна олти йил яшади. Таъзия куни мурдашўй айтган гап анча вақт одамларнинг оғзидан тушмади – ҳаммомдан ювиниб чиққан одам бирдан ўлиб қолганда ҳам бадани марҳум чолнинг мурдасидек тоза бўлмас экан. Бу орада хотини иккинчи қизини ҳам ёнига чақирган, катта қизи эса хорижликка турмушга чиққан бўлиб, беморни ташлаб кетишни истамагани учун у фарзандининг тўйига боролмади. Агар кенжатойини демаса кун бўйи ёлғизлик уни қийнаб ташлаганди. Ўғли келаси йили мактабни битиради. Унга хотини кўз тиккан – хорижда ўқитмоқчи. Унинг эса ҳеч қаерга боргиси йўқ. Нима учун боради? Машина бор, данғиллама иморат. Фақат оила йўқ. Аксинча бўлиши қанчалар яхши эди. Нима кераги бор эди шу машинанинг, бу қасрнинг – ҳеч ким минмаса, оила истиқомат қилмаса.\nКўпчилик ҳавас қилган муҳташамликнинг баҳоси қанчага тушганини ҳеч ким билмайди, тасаввур этолмайди. Ўғли хорижга кетиб тамоман яккаланиб қолганда оиланинг пароканда бўлганини аниқ ҳис этди. Лекин энг ажабланарлиси ундаги бу ҳолатни ҳеч ким пайқамасди. Ёки билишса ҳам, яширишганми, уни аяшганми? Агар шундай бўлса, сезарди. Алам қилгани, кўпчилик ёш оилаларнинг у бир вақтлар йўл қўйган хатоликни қайтараётгани, унинг олдини олиш бўйича ҳеч ким ҳеч қандай чора кўрмаётгани эди. Мақсад эса ўзгармаган – машина, уй, тўй.\nГоҳида маҳалла-кўйнинг ўз яқинларига бўлган лоқайдлигига чидолмай кўчага чиқиб бақиргиси келарди: “Ҳой биродарлар! Ақлингизни йиғингиз. Машина нуфуз эмас, ҳаракатланишни енгиллаштирадиган восита. Топган пулдан баҳайбат иморатлар қуришга эмас, болаларни ўқимишли қилиш учун фойдаланинг. Йиллаб йиғилган маблағни бир кунда сарфлаб, дабдабали тўй ўтказишдан фойда йўқ, бу ақлсизликдан бошқа нарса эмас”, деб уларни мулоҳазага чорламоқчи бўларди.\nОдамларнинг бошпана қуришда, тўй-марака ўтказишда ким ўзарга тушиб кетганига, бундан ҳам ёмони, самарасиз пул совуришнинг янги-янги, антиқа усулларини ўйлаб топишаётганига тушунмасди. Кераксиз сарфланган пуллар ўзга юртларда оғир меҳнат билан топилиши ҳеч кимни ажаблантирмагани унга азоб берарди. Янада қийнагани, ўзи нотўғри деб билган нарсаларининг амалга ошишига қарши ҳеч қандай чора топмагани, топа олмаётгани эди. Ҳатто, биринчи неварасини унаштиришганда тўйни океан ортида ўтказиш маслаҳатини берди. Агар бироз яшаб, кейин ўғлидан ажрашиб кетган келини бунга рози бўлганини айтмаса, ҳамма қариндошлар қарши чиқишди. Хотинининг жазавага тушгани-чи. Буви бўлиб бирор марта қўлида кўтармаган, қачонлардир ўғли бадном қилиб кетган келинининг ёлғиз боши билан вояга етказилган қиз – невараси бугун орзуларининг амалга оширувчиси эканини айтган хотинига у қилаётган иш манманликдан бошқа нарса эмас эканлигини қанча тушунтирмасин, бирор натижа чиқмади.\nҲали турмуш қураётган йигити билан юз кўришмаган, унинг қандай одам эканлигини билмаган неварасининг ҳам хорижга кетаётганидан хурсандлиги унинг баттар энсасини қотирарди. Наҳотки ўзимизнинг оғир меҳнатимиз билан ёшларимизни енгил-елпи ҳаёт кечиришга ўргатган бўлсак. Ахир акси бўлиши керак эди-ку?\nБир ҳафтадан сўнг тўй. Ортиқча дабдабаларга қарши бўлмасин, барибир, шу куннинг келишини бир ойдан буён орзиқиб кутаётганди. Сўнгги кунларда тўрт фарзандининг бир жойга йиғилиши хаёлидан кетмай қолди. Қанча тасаввур этмоқчи бўлса ҳам, уларнинг ҳозирги кўринишини кўз олдига келтиролмади. Гўё барчаси ҳали ҳам гўдакдек, кўпинча уларнинг боғча ва мактабда ўқиб юрган вақтлардаги қиёфаси, улар ҳам тўлиқ эмас, элас-элас нигоҳида гавдаланарди. Аслида фарзандларини бир кўришда танимай қолиш хавотирини кўнглига солган хотини бўлди. Бундан икки йиллар олдин хориждан қайтган хотинини аэропортга кутиб олишга чиққанида қўлидаги жомадонларни унга тутқазаётган семиз аёлни илкас танимади. Наҳотки ўн йилда одам шунча ўзгарса. Уйга қайтишда машинанинг орқа ўриндиғида ўтирган хотинига бир-икки разм солди. Сочлар оқарган, бўйнида чуқур ботган икки қатор ажин, сўлғин чеҳра. Буни йўл чарчоғига йўйди. Лекин уйга келиб ҳам бу чеҳра ўзгармаганини, унда қандайдир бир норозилик шарпаси қотиб қолганини кўрди. Кейин фарзандлар онани мажбурлаб уйга жўнатишгани аён бўлди – буни хотинининг болаларидан ўкинганида, у энди уларга керак бўлмай қолганини бот-бот такрорлайдиган бўлиб қолганида сезди. Бу орада ўғлининг узоқ йиллар олдин ташлаб кетган қизи ёдига тушиб, уни хорижлик ҳамкорининг ўғлига узатмоқчи экани мазмун-моҳиятсиз ўтаётган кунларининг асосий масаласига айландики, бу янгилик хотинини қувонтириб юборган бўлса, ўшандаёқ, ҳаяжондан кўра қандайдир хавотир унинг кўнглига ўрнашиб олди. Ўшадан буён ҳайиқиш билан яшайди. Энди эса безовталиги ўз сабабини бир-бир намоён этмоқда. Тўйнинг икки ёқда ўтказилиши бу ҳали бошланиши. Яна қандай ташвишлар кутаётган экан уларни? Энг ёмони фарзандларини кўра олмагани бўлди. Тўй баҳона улар билан учрашмоқчи эди. Эсиз.\nТўйга бўлмаса-да, таъзия баҳона фарзандлар оила парчаланишининг сабабларидан бири бўлган муҳташам ҳовлида йиғилишди. Отасининг нохосдан вафот этгани уларнинг режаларини ўзгартириб юборган, келмасликка ҳарчанд уринишмасин, онадан бўлган ҳайиқиш, балки сўнгги марта уларни бир жойда йиққанди. Нима бўлганда ҳам бу сўнгги ҳайиқиш. Ҳали олдинда... беш кундан кейин тўй белгиланган.


26 май 2020, Тошкент вақти: 18:20\nНега Европа Каримовни сийладию, мухолифатни тингламади?\nНаманганнинг Арабхона қишлоғидаги 92 яшарлик тингловчимиз мана шундай савол қўйди.\n- Ўзбекистоннинг мухолифлари борку, шулар Каримовнинг Брюсселга қилган визити бўйича ЕХҲТга шикоятлар қилган эди, танқид қилган эди. Ҳеч қандай қулоқ солинмади шуларга. Мен шунга муносабат билдирмоқчи эдим. Муносабат билдирмаганларини мен шундай тушундим. Мухолифатни ЕХҲТ тан олмаëтган экан-да. Улар энди буларнинг гапига ишонмас экан-да. Улар Каримовга кўпроқ ишонар экан. Улар энди энг охирги нуқта бўлса, Америка давлати, ЕХҲТ эшитиши керак эди. Каримовга тазйиқ ўтказиш керак эди. Ҳеч нарса қилмади-ку? Демак, ишонмас эканда, бу гапларга. Мен шундай деб тушунаяпман. Бошқа одамлар шуни эшитсин, билсин. Мухолифатга шундай саволим бор. Ўтмишда қандай бўлиб келган бизнинг мамлакатимиз. Алишер Навоийдан гаплар борки, "Кимки вафо қилса вафо топқусидур, кимки жафо қилса, жафо топқусидур", - дейди 92 яшар суҳбатдошимиз.\nҚашқадарëлик пенсионер мана шундай шикоят қилади.\n- Кризис деган нарса энди бошланаяпти бу ерда. Пул танқислиги, кризис энди бошланди, Ўзбекистонда. Пенсионерлар ҳали декабрнинг нафақасини олгани йўқ. Ноябрни энди берди. Декабрни энди мен олган бўлсам, бошқалар олгани йўқ. Мен пенсионерман-да, - дейди қашқадаëрлик пенсионер.\nСуҳбатдош гапида давом этиб, пластик карточкалар масаласига ҳам тўхталди:\n- Косон туманига борган эдим. Бир киши пластик карточкага ун олган экан. Уннинг нархи нақд пулга 46 минг, визага 60 минг. Икки қоп унни 120 мингга олиб келаяпти. Ўз кўзим билан кўрдим. Пластик карточка билан борсангиз, устига қўйиб сотилаяпти. Пластик карточкага олинадиган нарсалар қиммат, - дейди қашқадарëлик пенсионер.\n"Саҳродаги коллеж боришга олис", дейди суҳбатдош.\n- Коллежларни қуриб ташлаган янтоқзорларга. Ўзим Қашқадарë телевизорини эшитдим, қарадим. Касби туманида 76та ўқувчи коллежга бормаган. Сабаби беш-олти чақиримга пиëда боролмайди-да. Янтоқзорга, ҳўв чўл жойга қуриб ташлаган коллежни. У ерга ўқувчи бора оладими? Чўлга қуриб ташлаган коллежга ўқувчи борадими? Бормайди. Шамоллайди, совқотади, касалланади. Уни даволашга пул кетади. Ота-онаси ҳам ундай жойга боришига қаршилик қилади-да. Мисол учун мен қаршилик қилишим мумкин, чўлга коллеж қуриб ташлаган жойга, - дейди суҳбатдош ўз гапини якунлар экан.\n"Домодедовадаги портлашдан кейин текшир-текшир кўпайди"\nдеб шикоят қилди Москвадаги емакхоналардан бирида ошпазлик қиладиган асли пайариқлик Дилшодбек.\n- Текшир-текшир бўлаяпти.\nОзодлик: Олдин ҳам бўлармиди ëки олдингидан кўпайганми?\n- Кўчада кўриб қолса, сўрайди документингизни. Ҳозир квартирама- квартира юриб текшираяпти. Портлатганлар кавказликми, чеченликми деб ëтибди, - дейди Дилшодбек.\nДилшодбек уйланишга пул топай деб Москвага келганинини, аммо аҳди- паймон қилган қиз бошқа йигитга турмушга чиқиб кетганидан армонда.\n- Эрга тегиб кетди.\nОзодлик: Қараб туриш керакда уларга. Пул-мул юбориб дегандай.\n- Йўқ, отаси бой, - дейди Дилшодбек.


ГИЁҲВАНДЛИК – МУДҲИШ ИЛЛАТ\nАсримизнинг улкан муаммоси – ноқонуний савдо “йўлбошчи”ларидан бири, халқаро трансмиллий жиноятларнинг энг мудҳиши ҳисобланмиш наркобизнес ҳам асли инсон иродасига қарши очилган урушдир. Айни вақтда дунёнинг турли давлатларида мазкур “заҳри қотил”дан жабрланаётганлар сони ошаётган бўлса, ошаяптики, асло камайгани йўқ. Ҳар йили жаҳонда ўн минглаб одам гиёҳванд моддаларга ружу қўйгани боис вафот этмоқда. Биргина шу маълумотнинг ўзи кишини чуқур ўйга толдиради. Ҳақиқатда унинг таъсир доираси, инсоният бошига келтириши мумкин бўлган фожиаси кино тасмасидек кўз олдингиздан ўта бошлайди.\nБОР-ЙЎFИ БИР МАРТА…\nИнсон боласининг ички оламида тақиққа қарши курашиш инстинкти мавжуд. Кун давомида ўнлаб бу каби ҳолатларнинг гувоҳига айланамиз. Хусусан, тақиқланган жойга автомобилларни қўйиш, йўналиш таксиларининг ортиқча йўловчи олиши, тезликни ошириши, эндигина атак-чечак қила бошлаган болангизнинг ёшига мос бўлмаган ўйинчоқлар талаб қилиши, сиз бераётган тарбия йўлидан “бир қадам” бўлсин чиқишга уриниб кўриши… Бу мисоллар сизнинг наздингизда кичкинагина, одатга айланиб улгурган муаммолар сирасига кириши мумкин. Аммо буларнинг оқибатида автоҳалокат рўй бериши, кимдир тан жароҳати олиши ё қурбон бўлиши ҳолатлари кузатилмаслигига ким кафолат беради?! Ёшига ярашмаган ўйинчоқларни ўйнашга иштиёқманд фарзанд эса эртага ундан-да каттароқ нарсаларни талаб қилмайдими? Ачинарлиси, бу каби ҳолатлар сабрсизлик, субутсизлик, борига шукур қилмаслик каби инсон иродасига “болта урувчи” иллатларнинг куртак ёзишига олиб келади. Аслида барчаси “бор-йўғи бир марта”гина тақиқни бузишга уринишдан бошланади. Гиёҳванд моддаларга ружу қўйиш, унинг асирига айланиш ҳам ана шу бор-йўғи бир мартагина татиб кўришга бўлган иштиёқ оқибатидир.\nТаҳлилчиларнинг сўзларига қараганда, дунё бўйича ўртача 110 миллион нафардан ортиқ киши ойда бир марта бўлса-да, гиёҳванд модда истеъмол қилади. Бу рақамлар 100 миллионлаб оила инқироз ёқасига келиб қолиши, яқинларининг ҳаётидан хотиржамлик, уйқусидан ҳаловат йўқолишидан дарак бераётир. Мазкур “заҳри қотил”га ружу қўйган кимсалар ота-онаси, яқинлари, ҳатто, ўз жигаргўшаси – фарзандини ҳам унутиб қўйиши, фикру ёдини гиёҳванд моддаларга бўлган эҳтиёж эгаллаб олишини бугун ҳаммамиз билиб, ҳаётий мисоллар асосида кўриб турибмиз. Шундай бўлса-да, унинг савдоси билан шуғулланадиганлар сони ҳам йил сайин кўпайиб, дунё ҳамжамиятини чуқур ташвишга солмоқда.\nБИЗ “ЗАҲРИ ҚОТИЛ”ГА ҚАРШИМИЗ\nБу шиор мустақиллик йилларида ёшларни бир ўй, бир мақсад йўлида собитқадамлик билан бирлаштира олувчи, халқимизнинг дилидаги умидбахш чорлов бўлиб янгради. Соғлом турмуш тарзига интилиш, келажакка дадил қадамлар билан бориш ҳамиша маррани катта олиб яшашга ундади. Натижада ўзбек ёшлари турли соҳаларда халқаро майдонларда юртимиз байроғини баланд кўтариб, мамлакатимиз шарафини муносиб ҳимоя қилаётир. Қолаверса, ўн икки йиллик бепул мажбурий таълимнинг жорий қилингани ҳам ёшларни ҳунар эгаллашга, бўш вақтини мазмунли ўтказишига қулай имконият яратди.\nБироқ гиёҳванд моддалар етиштиришда дунёда биринчи ўринда турган Афғонистон Республикаси билан чегарадошлик Ўзбекистондаги наркотик воситаларнинг ноқонуний айланишига қарши кураш самарадорлигига салбий таъсир ўтказмай қолмайди. 2014 йилги маълумотларга қараганда, Афғонистондаги кўкнори майдонлари 224 минг гектарга етган. Мазкур ҳосилни дунё бозорига мамлакатимиз ҳудудидан олиб ўтишга уриниш ҳолатлари эса кўплаб кузатилади.\nШу ўринда Ўзбекистон Республикаси Вазирлар Маҳкамаси ҳузуридаги Наркотик моддаларни назорат қилиш миллий ахборот-таҳлил марказининг 26 июнь – Халқаро наркотик моддаларни суиистеъмол қилиш ва уларнинг ноқонуний айланишига қарши кураш куни муносабати билан ўтказилган 2015 йилги тадбирда берган маълумотига диққатни қаратсак: 2014 йилда мамлакатимизда қарийб 2,3 тонна наркотик воситалар мусодара қилинган. “Қорадори – 2014” операцияси давомида таркибида гиёҳванд моддалар бўлган ўсимлик экилган 1125 та ҳолат аниқланган.\nДарҳақиқат, мамлакатимизда гиёҳвандликка қарши курашиш бўйича кенг қамровли ишлар амалга оширилмоқда. Мазкур йўналиш бўйича мутахассислар тайёрлаш мақсадида Ички ишлар вазирлиги академияси ва Олий ҳарбий божхона институтида махсус кафедралар фаолияти йўлга қўйилган. Шунингдек, кейинги йилларда уч мингдан зиёд ходим халқаро лойиҳалар доирасида хорижий давлатларда ўқиб, малакасини ошириб қайтди.\nҲАР БИРИМИЗНИНГ БУРЧИМИЗ\nТаъкидлаш жоиз, мустақиллик йилларида мамлакатимизда гиёҳвандликка қарши курашишнинг ҳуқуқий асослари яратилди. Хусусан, Ўзбекистон Республикасининг “Гиёҳвандлик воситалари ва психотроп моддалар тўғрисида”ги Қонуни, Ўзбекистон Республикаси Жиноят кодекси ва яна бир қатор меъёрий-ҳуқуқий ҳужжатлар гиёҳвандликнинг олдини олиш борасидаги ишларда дастуриламал бўлиб хизмат қилмоқда. Қолаверса, мамлакатимиз гиёҳванд моддаларнинг ноқонуний муомаласига қарши кураш соҳасида БМТнинг Наркотик жиноятларга қарши кураш бошқармаси, БМТ Тараққиёт дастури, Европа Хавфсизлик ва ҳамкорлик ташкилоти, Европа Иттифоқининг комиссияси, Жаҳон соғлиқни сақлаш ташкилоти билан ҳамкорлик қилиб келмоқда.\n1994 йилдан буён мамлакатимизда судларда ашёвий далил сифатида кўрсатилган наркотик воситалар махсус печларда ёқиш орқали йўқ қилинмоқда. Ўтган давр мобайнида юртимизда 55 тонна 400 килограмм гиёҳвандлик воситалари йўқ қилинди. Бу далиллар эса Ўзбекистон ҳеч қачон гиёҳванд моддалар олди-сотди қилинадиган “савдо маркази”га айланмаслигини тасдиқлайди.\nҲа, заҳарнинг бир томчиси ҳам заҳар. Гиёҳванд моддаларни истеъмол қилиш эса инсон саломатлигига, унинг ҳаёти, онгги, дунёқарашига кескин таъсир қилишини бугун ривожланган тиббиёт тасдиқлайди. Шундай экан, киши иродасини синдирувчи, ҳаётини издан чиқарувчи “заҳри қотил”га қарши курашиш ҳар биримизнинг муқаддас бурчимизга айланмоғи, ёшлар, фарзандларимиз иродасини ташқи салбий омиллар таъсиридан сақлашни кечиктириб бўлмас вазифалар сирасига қўймоғимизни даврнинг ўзи талаб этмоқда.


Ёшлар халқаро конвенция қабул қилинишини қўллаб-қувватламоқда | Ўзбекистон Халқ демократик партияси\n2020-08-13 18:08:26 481\nЖорий йилнинг 12 август куни — “Халқаро ёшлар куни” муносабати билан Президентимиз Шавкат Мирзиёев ташаббуси асосида ўтказилган “Ёшлар – 2020: глобал бирдамлик, барқарор ривожланиш ва инсон ҳуқуқлари” мавзусидаги Самарқанд форуми тарихий тадбир бўлди.\nСамарқанд форуми БМТ ва унинг ихтисослашган муассасалари, Европа хавфсизлик ва ҳамкорлик ташкилоти, Ислом ҳамкорлик ташкилоти, Мустақил Давлатлар Ҳамдўстлиги, Европа Кенгаши каби қатор халқаро ташкилотлар иштирокида ўтди.\nТадбирда БМТ ва унинг бутун дунёдаги тузилмалари ҳамда бошқа ҳалқаро ташкилотлардан 13 нафар олий даражадаги вакил, 40 дан зиёд халқаро ва хорижий, 10 дан ортиқ миллий маърузачининг иштирок этиши, форумнинг юксак нуфузга эгалигини кўрсатади.\nСамарқанд форумида Ўзбекистон ёшлари, жумладан, бухоролик Ёшлар парламентлари аъзолари, фаол ёшлар етакчилари ва ёшлар ташкилотлари вакиллари, ўндан ортиқ олий ўқув юрти ёш олимлари ва профессор-ўқитувчилари ҳам фаол иштирок этди.\nФорумнинг асосий мавзуси сифатида ёшлар ҳуқуқлари танланганлиги бежиз эмас. Айни пайтда жамиятда ёшларнинг тутган ўрни беқиёс бўлиб, уларнинг салоҳияти мамлакат иқтисодиётига ва жамият ривожига катта ҳисса қўшади, агар улар тўғри йўналтирилса, барқарор ривожланишнинг катализаторига айланади.\nФорум давомида инсон ҳуқуқлари соҳасида ёшлар билан боғлиқ қандай муаммолар мавжудлигини аниқлаш ҳамда уларни ҳал этишнинг энг мақбул йўллари муҳокама қилинди.\nЭътироф этиш жоизки, бугун мамлакатимизда ёшлар тақдирига ниҳоятда катта эътибор қаратилмоқда. Президентимизнинг Ёшлар ҳуқуқлари тўғрисидаги халқаро конвенцияни ишлаб чиқиш ва қабул қилиш борасидаги ташаббусларининг ўзиёқ бу эътибор ва ғамхўрликнинг нечоғли юксаклигини яққол намоён этади. Конвеция лойиҳасини ишлаб чиқишда бугунги кунда БМТ ва у билан боғлиқ халқаро тузилмалар томонидан ёшлар ва ёшлар сиёсатига оид 30 дан ортиқ универсал ҳамда минтақавий ташкилот доирасида 20 дан зиёд халқаро ҳужжат эътиборга олинди.\n2001 йилда Жаҳон ёшлар стратегияси уларнинг дунё тараққиётидаги ролига эътибор қаратди. БМТнинг “Ёшлар — 2030” ёшлар стратегияси, Ёшлар сиёсати ва дастурлари тўғрисидаги “Лиссабон+21” декларацияси ёшлар ҳуқуқлари ва қонуний манфаатларини ҳимоя қилиш ва амалга оширишда қўшимча имконият яратади.\nКонвенциянинг асосий мақсади сифатида дунё бўйича ёшларнинг эҳтиёжларини қондириш, ёшларнинг барча энг яхши қизиқишлари, эркинлик ва ҳуқуқлари кафолатлари ҳамда потенциалини мустаҳкамлаш мақсадларида халқаро, минтақавий ва миллий даражада ҳаракатларни кучайтиришни белгилаш таклиф этилган.\nФорумда асосан Самарқанд резолюциясини қабул қилиш, Ёшлар ҳуқуқлари тўғрисидаги халқаро конвенция лойиҳасини БМТ низомий тузилмаларига ва инсон ҳуқуқлари бўйича шартномавий қўмиталарига муҳокама этиш учун киритиш назарда тутилган.\nОчиқ ва амалий мунозаралар руҳида кечган форумда иштирокчи ёшлар ўзларини қизиқтирган саволларга экспертлар томонидан атрофлича жавоб олдилар.


Алборегин – medu.uz – Дорилар ҳақида маълумотлар ўзбек тилида\nHome Йўриқномалар Алборегин\nПрепаратнинг савдо номи: Алборегин\n1 мл эритма таркиби қуйидагиларни сақлайди:\nфаол модда: қон компонентлари – бузоқчалар қонининг протеинсизлантирилган гемодеривати 40 мг қуруқ моддага мос келади, 5,3 мг натрий хлориди, 0,0015 мл полисорбат 80.\nТаърифи: Тиниқ, сарғиш, заррачалардан деярли холи бўлган эритма.\nФармакотерапевтик гурухи: Тўқималар трофикаси ва регенерацияси стимулятори.\nАнтигипоксант. Алборегин диализ ва ультрафильтрация (молекуляр массаси 5000 дальтондан кам бирикмалар ўтади) орқали олинадиган гемодериват хисобланади. Глюкозани ташилиши ва утилизациясига ижобий таъсир кўрсатади, кислородни истеъмол қилинишини рағбатлантиради (бу ишемияда хужайраларнинг плазматик мембраналарини баркарорлашишига ва лактатлар хосил бўлишини пасайишига олиб келади), шундай қилиб, антигипоксик таъсир кўрсатади, у парентерал юборилганидан сўнг энг узоғи билан 30 минутдан кейин намоён қилишни бошлайди ва ўртача 3 соатдан (2-6 соат) кейин максимумга етади.\nАлборегин аденозинтрифосфат, аденозиндифосфат, фосфокреатин, шунингдек аминокислоталар, глютомат, аспартат ва гамма–аминомой кислотасининг концентрациясини оширади.\nАлборегиннинг кислородни ўзлаштирилиши ва утилизациясига таъсири, шунингдек глюкозани ташилиши ва оксидланишини рағбатлантириши билан инсулинсимон таъсири диабетик полинейропатияни (ДПН) даволашда муҳим хисобланади.\nҚандли диабети ва диабетик полинейропатияси бўлган пациентларда Алборегин полинейропатия симптомларини (санчилувчи, оғрик, ачишиш хисси, парастезиялар, оёқларни увишишини) ишончли камайтиради. Объектив сезувчанликни бузилишлари камаяди, пациентнинг рухий холати яхшиланади.\nФармококинетик усуллар ёрдамида алборегин препаратининг фармакокинетик кўрсаткичларини ўрганиш мумкин эмас, чунки у одатда фақат организмда мавжуд бўлган физиологик компонентлардан иборат.\nШу вақтгача фармококинетикаси ўзгарган (масалан, жигар ёки буйрак етишмовчилиги, метаболизмни ўзгариши, кексаллик ёши билан боғлик бўлган, хамда янги туғилган чақалоқлардаги метаболизмнинг ўзига хослиги бўлган) беморларда гемодериватларнинг фармакологик самарасини пасайиши аниқланмаган.\nБош миянинг метаболик ва қон томир бузилишлари (шу жумладан, ишемик инсульт, бош-мия жарохати).\nПериферик (артериал ва веноз) қон томир бузилишлари ва уларнинг оқибатлари (артериал ангиопатия, трофик яралар); диабетик полинейропатия.\nЖарохатларни (турли этиологияли яралар куйишлар, трофик бузилишлар (ётоқ яралари), жарохатларни битиш жараёнини бузилиши) битишини тезлаштириш.\nНур билан даволашда тери ва шиллиқ қаватларнинг нурдан шикастланишларини олдини олиш ва даволашда қўлланади.\nАртерия ичига, вена ичига (шу жумладан инфузия кўринишида) ва мушак ичига юборилади. Анафилактик реакцияларни ривожланишининг потенциал имконияти туфайли, инфузияни бошлашдан олдин препаратга ўта юқори сезучанлик борлигини аниқлаш юзасидан тест-синамани ўтказиш тавсия қилинади.\nБош миянинг метаболик ва қон томир бузилишлари: 5 дан 25 мл гача (200-100 мг) вена ичига 2 ҳафта давомида хар куни юборилади, кейинчалик таблетка шаклига ўтилади.\nИшемик инсульт: 20-50 мл дан (800-2000 мг) 0,9% ли натрий хлориди эритмаси ёки 5% ли декстроза эритмасининг 200-300 мл да вена ичига 1 хафта давомида томчилаб хар куни, кейинчалик 10-20 мл дан (400-80 мг) вена ичига 2 хафта давомида томчилаб юборилади, кейинчалик таблетка шаклига ўтилади.\nПериферик қон томир бузилишлари ва уларнинг оқибатлари: 20-30 мл (80-1000 мг) препарат 0,9% ли натрий хлориди эритмаси ёки 5% декстроза эритмасининг 200 мл да артерия ёки вена ичига хар куни қўлланади, даволаш давомийлиги 4 хафтани ташкил қилади.\nДиабетик полинейропатия: суткада 50 мл (2000 мг) вена ичига 3 ҳафта давомида қўлланади, кейинчалик таблетка шаклига ўтилади ва камида 4-5 ой давомида 2-3 таблеткадан кунига 3 марта буюрилади.\nЖарохатларни битишини тезлаштириш: 10 мл (400 мг) дан вена ичига ёки 5 мл дан мушак ичига хар куни ёки жароҳатни битиш тезлигига қараб, хафтада 3-4 марта буюрилади.\nТери ва шиллик қаватларнинг нурдан шикастланишларини олдини олиш ва даволаш: ўртача доза 5 мл (200мг) ни ташкил қилади, вена ичига хар куни радиацион таъсирини танаффусларида қўлланади.\nРадиацион цистит: хар куни 10 мл (400 мг) антибиотик билан трансуретрал равишда даволашда қўлланади.\nЮбориш тезлиги: тахминан минутига 2 мл.\nДаволаш курсининг давомийлиги касалликнинг белгилари ва оғирлигига қараб шахсий белгиланади.\nАллергик реакциялар (тери тошмаси, терини қизариши, гипертеримия) хатто анафилактик шоккача оғирлашиши мумкин.\nАлборегин препаратига ёки ўхшаш препаратларга ўта юқори сезувчанлик, декомпенсацияланган юрак етишмовчилиги, ўпка шиши, олигурия, анурия, организмда суюқликни тутилиши.\nЭхтиёткорлик билан: гиперхлоремия, гипериатриемия.\nҲомиладорлик ва лактация даврида қўлланиши: ҳомиладорларда препаратни қўллаш она ёки ҳомилага салбий таъсир чақирмаган. Бироқ ҳомиладор аёлларда қўлланилганда ҳомила учун потенциал хавфни ҳисобга олиш керак.\nХозирги вақтда номаълум.\nМушак ичига қўллаш усулида кўпи билан 5 мл аста-секин юборилади.\nАнафилактик реакция юз бериши мумкинлиги туфайли, синама инъекциясини (2 мл мушак ичига) ўтказиш тавсия қилинади.\nИнъекция учун эритма бироз сарғиш тусга эга. Ранги ишлатилган дастлабки материалларнинг хусусиятларига қараб, бир партиядан бошқасига ўзгариши мумкин, лекин бу препаратнинг фаоллиги ёки унинг ўзлаштирилишига салбий таъсир қилмайди.\nТиниқ бўлмаган эритмани ёки заррачалар сақловчи эритмани ишлатманг.\nИнъекция учун эритма 40 мг/мл.\n2, 5, 10 мл дан препарат синдириш нуқтаси бўлган рангсиз шиша ампулаларда.\n5 ампуладан пластик контур-уяли ўрамда. 1 ёки 5 контур-уяли ўрамдан қўллаш бўйича йўрикномаси билан бирга картон қутига жойланади.\n10 дан 25°С гача бўлган хароратда, ёруғликдан химояланган жойда сақлансин.


Ўзбекларга яхши хабар: Нефтнинг нархи $82 га чиқди. «Ҳаракат»: Бундан ҳам муҳими, ватанимизда фундаментал ислоҳотлар ўтказишдир - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:15 - Ўзбекларга яхши хабар: Нефтнинг нархи $82 га чиқди. «Ҳаракат»: Бундан ҳам муҳими, ватанимизда фундаментал ислоҳотлар ўтказишдир\nМаълумки, Лондон биржасида сотиладиган Brent маркали нефтнинг 1 баррели нархи 2014 йил октябрь ойи бошида сал кам $100 бўлган бўлса, Ғарбнинг Қримни босиб олган Россига қарши киритган санкциялари таъсирида 26 декабрда $29,50 га тушган кейин секин аста кўтарилишга бошлаган эди. Нью-Йорк биржасида сотиладиган WTI маркали нефтнинг нархи ҳам шундай ўзгаришларини бошидан кечирган.\nБугун Лондон биржасида нефтнинг нархи $82 га чиқди, 2014 йил 12 ноябрдан бери нефтнинг нархи биринчи марта шундай юксак даражага кўтарилибди. Яна маълумки, дунёнинг ҳамма ерида нефтнинг нархи Лондон биржасидаги нархга боғлиқ. Демак, Россия, Қозоғистон ва Озорбайжон сотадиган нефтнинг нархи ҳам ортади. Россия ва Қозоғистон биз учун муҳимдир. Чунки, ҳозир сони миллиондан кўп ўзбеклар Россия, Қозоғистон ва бошқа мамлакатларда мардикорлик қилмоқдалар. Улар оладиган пул ўша мамлакатларнинг иқтисодий аҳволига, демак, нефтнинг нархига ҳам боғлиқ.\nРоссия ва Қозоғистонда ишлаётган юртдошларимиз оладиган пул кўпайса, улар Ўзбекистондаги оилаларига юборадиган пуллар ҳам ортади. Ҳозир Ўзбекистонда ҳукмронлик қилаётган Шавкат Мирзиё раҳабарлигидаги тожиклар режими ўлаётган иқтисодиётимизни тузатиш учун ҳеч нарса қилаётгани йўқ. Шавкат Мирзиёнинг деҳқонларни тутзорлар кенгайштришга, қалампир экишга чақириши ва чет эллардаги элчиларимизни Ўзбекистонга инвесторлар чақириш ҳақидаги аҳмоқона буйруқлари давлатимиз иқтисодиётида инқилобий ўзгаришлар қилолмайди. Қолоқлик даражамиз ҳозиргидан ҳам баттар ҳолга тушмаслиги учун, Россия ва Қозоғистондан келадиган пул жўнатмалари жуда ва жуда муҳимдир.\nАммо, ҳозирги аҳволдан чиқиш учун, Ўзбекистонда фундаментал сиёсий ва иқтисодий ислоҳотлар ўтказиш керак. Фундаментал сиёсий ислоҳотларнинг марказида, “Бирлик” Партияси ва унинг жарчиси бўлган “Ҳаракат” Агентлиги йиллардан бери тўхтамасдан такрорлаётгандек, давлатни демократиялаштириш, қўғирчоқ Олий Мажлис ва қўғирчоқ партиялардан тозаланиш, ҳақиқий демократик мухолифат иштирокида сайловлар билан Олий Мажлисни янгилаш, ошкоралик ва сўз эркинлигига йўл бериш каби ғоялар ётади.\nБундай фундаментал ислоҳотларни амалга ошириш учун тажрибали давлат арбоби, аввалги Бош вазир ўринбосари Рустам Азимни жойига қайтариш керак. Акс ҳолда, ўзбеклар майдонларга чиқиб, бу талабларни ўша ерда ўртага қўйишга мажбур бўладилар.


Петербургда ўзбекистонлик аёл эрини чавақлаб ўлдирди\nПетербургда ўз эрини сўйиб қўйиганликда айбланаётган 29 ёшли ўзбекистонлик аёлга нисбатан жиноий иш очилди. Маст ҳолатда бўлгани аниқланган бу аёл эри билан бошланган жанжал пайтида унга пичоқ ургани тахмин қилинмоқда. Терговчилар сўнгги йилларда ўзбекистонлик аёллар томонидан содир этилаётган оғир жиноятлар сони ошиб бораётганини гапирмоқда.\nҚотиллик янги йилнинг биринчи куни Санкт-Петербургнинг Тельман кўчасида жойлашган 8-уйдаги ётоқхонада содир бўлган.\nТез ёрдам машинаси ходимлари чақируви билан ҳодиса жойига етиб келган полициячилар “Невская мануфактура” ётоқхонасида 29 яшар аёлнинг 35 ёшлик эркакни пичоқлаб ўлдиргани устидан чиққан.\n“Жиноятга ётоқхона хоналаридан бирида ароқ ичиш вақтида юзага келган жанжал сабаб бўлган”, дейди Озодликка қотиллик тафсилотларини гапириб берган Петербург Бош тергов қўмитаси ахборот бўлими бошлиғи Сергей Капитонов:\n- Янги йил байрамини нишонлаш пайтида ўз эрини чавақлаб қўйганликда айбланаётган Ўзбекистон фуқароси Интизор Қўчқорова. Тельман кўчасидаги ишчилар ётоқхонасида у 1 январь кундуз куни 1979 йилда туғилган эри билан спиртли ичимлик ичиб ўтирган. Тўсатдан эр-хотин ўртасида юзага келган жанжал вақтида аёл пичоқ билан эрига ташланган. Олинган жароҳатлардан бу одам ҳодиса жойида жон берган, деди Сергей Капитонов.\nТергов қўмитаси расмийси Интизор Қўчқорова ҳибсга олиниб, маҳаллий тергов изоляторига юборилганини билдирди. У тергов якунига қадар айбланувчининг ҳибсда қолиши тўғрисида суд қарори чиқарилганини қўшимча қилди.\nРасмийга кўра¸ Санкт-Петербург ëтоқхонасида Ўзбекистон фуқаросининг ўлдирилиши юзасидан Россия Федерацияси Жиноят Кодексининг 105-моддаси 1-қисми, яъни “Қотиллик” асосида жиноий иш қўзғатилган¸ тергов давом этмоқда.\nПетербург Тергов қўмитаси ходимларининг Озодликка айтишича¸ бу сўнгги пайтларда ўзбекистонлик аёллар алоқадор биринчи оғир жиноят эмас.\nХусусан¸ 2015 йилнинг 6 августида Петербургнинг Красногвардейский туманида ҳам шунга ўхшаш ҳодиса рўй берган. Маршал Блюхер кўчасидаги кўп қаватли бинодаги квартиралардан бирида ўзбекистонлик 25 ёшли аёл ва унинг 32 яшар жазмани ўртасида маиший асосдаги жанжал келиб чиққан ва аёл жазмани кўкрагига пичоқ санчиб, ҳодиса жойидан ғойиб бўлган. Жабрланувчи йигит реанимация бўлимида жон берган.\nСентябрь ўрталарида Петербург полицияси исми ошкор этилмаётган бу аёлни ҳибс этди ва унга айблов эълон қилди.\nЎтган йилнинг 10 мартида Курск вилояти Курск туманида 41 яшар ўзбекистонлик аёл эрининг берган танбеҳига пичоқ кўтариб ташланган.\nЯна бир ўхшаш ҳодиса 2015 йилнинг 12 октябрида Петропавловск-Камчатскийда содир бўлди. 37 ёшли ўзбекистонлик аёл шаҳарнинг Школьная кўчасида таниш эркак билан ароқ ичиб ўтирган пайтида келиб чиққан можаро пайтида аëл рашкчи эркак кўкрагига уч маротаба пичоқ уриб ўлдирган.\nМаҳаллий прокуратура иккита боласи бор бу аёлнинг жавобгарликка тортилганини билдирди.\nБундан роппа-роса икки йил олдин, 2014 йилнинг 14 январида Петербургнинг Московский туманида қаттиқ эри томонидан калтакланган 31 ёшли Марҳабо Аҳмаджонова маст ҳолтада бўлган эрининг қорнига пичоқ солиб уни ўлдирган эди.


Пенчак-силат: Абдумалик Салимов ярим финалда\nТерма жамоамиз ҳисобида камида яна бир бронза медали бор. Фақат, уни олтинга айлантириш лозим, холос.\nКун дастуридан ўрин олган пенчак-силат баҳсларида ҳамюртимиз Абдумалик Салимов 60 кгдан 65 кггача бўлган спортчилар ўртасида ўтказилган чорак финал босқичида эронлик Муҳаммад Раҳимибаладазайга қарши жанг олиб борди.\nҚизиқарли кечган беллашув ҳвмюртимизнинг 3:0 ҳисобидаги ғалабаси билан якунланди. Энди вакилимизга ярим финал босқичида индонезиялик Иқбол Чандра Пратама рақиблик қилади.\nҚайд этиш лозим, бугун шунингдек, 50 кг 55 кггача бўлган вазн тоифасидаги қизлар ўртасидаги беллашувларнинг чорак финал босқичида яна бир вакиламиз Муниса Раббимова ҳам ўз жангини ўтказади. Ҳамюртимизга вьетнамлик Ти Тем Тран рақиблик қилади.


27 март куни Самарқанд шаҳрида ноқонуний олиб кетилаётганда ушлаб қолинган шер боласи Тошкент ҳайвонот боғига олиб келинди. Маълум бўлишича, Африка шерининг соғлигида муаммолар бор.\nМушуксимонлар оиласига мансуб Африка шерининг боласи тахминан бир ёшда бўлиб, ташқи кўринишидан соғлом кўринса-да, унинг чап олд оёғи сингани, чап орқа оёғида жароҳат борлиги ва чап кўзига парда тушгани аниқланган.\n«Ҳозирда жониворнинг соғлиғини тиклаш ҳамда шароитга мослаштириш чоралари кўрилмоқда», – дейилади Экопартия матбуот хизмати Kun.uz'га тақдим этган ахборотда.\nЭслатиб ўтамиз, 27 март куни Самарқанд вилояти Экология қўмитаси ва вилоят ИИБ ҳамкорлигида ўтказилаётган рейд давомида Самарқанддаги «Юқори нуқта» ЙРХ масканида «Нексия» автомобили тўхтатилган. Қашқадарёдан Андижонга томон ҳаракатланаётган бу машина салони кўздан кечирилганда, унда шер боласи борлиги маълум бўлади.\nҲайдовчидан жониворни боқиш ва сақлаш учун ҳужжатлар сўралганда, у турли баҳоналар билан шер боласини ташлаб қочиб кетган. Шер боласи ЙПХ масканида олиб қолинган ва ҳолат юзасидан тегишли ҳужжатлар расмийлаштирилган.\nТошкентдаги зоопаркка олиб келингунга қадар шер Самарқанд вилояти Экология бошқармасида сақланган.\nКейинги тезкор тадбирлар давомида ҳайдовчи ушланган ва айни пайтда дастлабки суриштирувлар олиб борилмоқда.\nЭслатиб ўтамиз, ўтган ҳафта парламентда жониворларга шафқатсиз муносабатда бўлганлик учун жиноий жавобгарлик белгилаш масаласи муҳокама қилинганди.\nҲиндистондаги ҳайвонот боғида саккизта шер коронавирус билан касалланди


Самога сочилган юлдузлар. Улар ҳамон ёдимизда! - "Насаф" ФК расмий веб-сайти\n11 Aug 2017 Янгиликлар, ЎзПФЛ янгиликлари\nМазкур мақола ўзининг долзарблигини ҳеч қачон йўқотмайди... Уни ҳар йили чоп этаверамиз... ... Бу қаҳрамонларимиз балки жаҳон футболида катта ўрин тутмаслар. Аммо ҳар бир ўзбек ишқибози уларни қалбининг тўрида сақлайди, уларни қумсаб яшайди. 38 йил бўлибди... Ўша машъум воқеада биздан 17 киши қурбон бўлган эди. 11 август 1979 йил, соат 13 дан 35 дақиқа 38 сония ўтган, Тошкент – Гурьев – Донецк – Минск рейси, №65816 рақамли борт, Челябинск – Кишинев рейси, №65735 рақамли борт, учуш баландлиги – 8400 м, умумий пассажирлар сони – 178 та, улардан 17 таси «Пахтакор» клуби вакиллари эди...\nСЕРГЕЙ ПОКАТИЛОВ Сергей асли ашхободлик бўлиб, маҳаллий «Строитель» жамоасида беш йил тажриба тўплаганди. 1973 йилда олий лигага қайтган «Пахтакор» ушбу дарвозабонни ўз таркибига жалб қилади. Мураббийлик соҳасига ўтган машҳур дарвозабон Юрий Пшеничниковга ворис ўлароқ қабул қилишади ва Сергей бу ишончларни оқлайди. Дарвозабон 1975 йилда оғир жароҳат олади. Аммо унинг иродаси ва қатъийлиги орқага чекинишга йўл қўймайди ва орадан уч йил ўтиб, 1978 йилги чемпионатнинг иккинчи даврасидан бошлаб асосий таркибдаги ўрнини қайтариб олади.\nЮРИЙ ЗАГУМЕННИХ «Пахтакор»даги фаолиятидан олдин Юра жудаям оғир жароҳат олганди. Муолажа столига ётган футболчини шифокорлар зўрға хаётини сақлаб қолишади. Аммо бу хаёт ногиронлик тамғаси остида ўтиши кераклиги қатъий талаб қилинади ва унга пенсия тайинланади. Футболчининг ақл бовар қилмас иродаси натижасида у катта футболга қайтади. Юрий Загуменних мисолида биз ҳақиқий эркакча ирода, ҳар қандай ишга бўлган муносабат ва садоқатнинг тимсолини кўришимиз мумкин.\nВЛАДИМИР МАКАРОВ 13 ёшидан бошлаб Душанбеда футбол ўйнай бошлади, кейин эса «Энергетик» сафида майдонга тушди. Анча тажриба тўплагач Одессанинг «Чернаморец» жамоаси сафидан жой олди. Ҳатто ярим ҳимоячи бўлишига қарамасдан, 1976 йилда 13 гол билан жамоанинг мавсумдаги тўпурари ҳам бўлганди. Макаров «Пахтакор»га ҳар жиҳатдан мос келганди, у жамоавий футболчи эди ва бу жамоадошлари билан тезда тил топишида ва жамоанинг ажралмас бўлаги бўлиб қолишида муҳим аҳамият касб этганди.\nОЛИМ АШИРОВ «Пахтакор»га 17 ёшида келганди ва ҳимоя марказидан жой олганди. Ҳимоячи бўлишига қарамасдан, у ҳужумга ҳам тез-тез қўшилар, бир нечта муҳим голлар муаллифига айланганди. Унинг ЦСКА ва «Динамо» (Минск) каби жамоалари дарвозасига киритган ҳал қилувчи голлари кўпчиликнинг эсидан чиқмаган бўлса керак. Марказий ҳимоячи сифатида ҳам жуда ишончли ўйнарди, жамоа тарихидаги энг яхшилардан бири дейишимиз мумкин.\nНИКОЛАЙ КУЛИКОВ Футболдаги илк қадамларини Москвада қўйганди, 1974 йилда эса Ўзбекистонга келиб «Хонқа», «Янгиер» каби жамоаларда ўзини кўрсатди. 1977 йилда «Пахтакор»га таклиф қилинди ва ҳимоячи сифатида жамоанинг олий лигага қайтишида ўз улушини қўшди. Ўша мавсумда Ленинградда (Санкт Питербург) маҳаллий «Динамо» жамоаси дарвозасига ғалаба тўпини киритганди.\nРАВИЛ АГИШЕВ Футболчи сифатида Бухорода тарбия топган, 16 ёшида эса «Пахтакор»нинг ўринбосарлар таркибида майдонга туша бошлади. 1978 йилдан бошлаб эса асосий таркиб ўйинларида майдонга туша бошлади. «Пахтакор» таркибидаги ягона голини эса Ростовда СКА клубига қарши ўйинда киритганди, ўшанда тошкентликлар 3:1 ҳисобида ғалаба қозонгандилар.\nШУҲРАТ ЭШБЎТАЕВ 1978 йилги ўринбосарлар таркибидаги сермаҳсул ўйинлари орқали мураббийлар назарига тушганди. Асосий таркибда ҳам йўқолиб қолмади, асосан захирадан майдонга тушганлигига қарамасдан учта гол муаллифига айланганди. Ҳар учала голини сафардаги ўйинларда киритган ва ҳали ўзбек мухлисларини олқишларига сазовор бўлиб улгурмаганди. Яхшигина техникага ва шижоатга эга бўлган футболчи ўзбек футболининг келажаги деб эътироф этилаётганди.\nВЛАДИМИР СОБИРОВ Уни ўша пайтларда Хоразмнинг «Хонқа» жамоасининг бош мураббийи Сергей Доценко тавсия қилганди. «Пахтакор»да ҳам у йўқолиб қолмади, аста секин асосий таркибга кириб бораётган эди. Унинг ўғли Олег Собиров ҳам футболчи бўлиб етишди ва олий лигадаги бир нечта жамоаларда, шунингдек Қозоғистонда ўйнади. Ҳатто мамлакат Олимпия терма жамоасига ҳам жалб қилинганди.\nСИРОЖИДДИН БОЗОРОВ Самарқандлик бу футболчи «Пахтакор»нинг ўринбосарлар таркибида майдонга тушарди. Ўринбосарлар таркиби бир кун олдин Минскка учиб кетиб улгурганди. Унинг ишончи ўйинлари эвазига мураббийлар асосий таркибда синаб кўришни мақсад қилгандилар ва ўша куни биринчи марта асосий таркиб билан бирга самолётга ўтирганди. Минскда ўз дебютини кутаётган ёш футболчининг хаяжони ва қалбидаги қувончини тасаввур қилиш осон ва... ва аламли. Тақдир экан.\nВИКТОР ЧУРКИН 1976 йилда таркибга қўшилган ва асосий таркибнинг барқарор ўйинчиларидан бирига айланди. Чунки у бунгача олий лига баҳсларида тажриба тўплаб улгурган ва ҳатто СКА (Ростов) таркибида мамлакат кубоги финалида майдонга тушганди. Юқори техникага эга эди, жамоавий комбинацияларда ҳам фаол қатнашар, йўқ жойдан вазият яратиш ва уни голга айлантиришга уста эди. Фёдоров, Ан каби фтуболчилар орасида ҳам йўқолиб қолмаганди, ҳали жуда кўп голлар киритишга қодир эди.\nКОНСТАНТИН БАКАНОВ «Пахтакор»даги илк ўйинини 1972 йилда, 18 ёшида ўтказганди. Истеъдодли футболчи, футбол мактабида унинг илк устози «Пахтакор»нинг 60-йиллардаги ҳимоячиси Акмал Азизхўжаев ҳисобланади.\nАЛЕКСАНДР КОРЧЕНОВ Жамоанинг етакчиларидан бири, қийин вазиятларда ўзида куч топиш ва жамоани олдинга бошлаш қобилиятига эга эди. У «Пахтакор» таркибида 200 га яқин ўйинларда майдонга тушди ва мухлисларнинг севимли футболчисига айланганди. Юқори тезлик соҳиби ва қанотлардан жарима майдонига тўпни аниқ ва хавфли тарзда етказиб бериш қобилияти билан ном қозонганди. «Пахтакор» га садоқатли эди.\nМИХАИЛ АН Нафақат «Пахтакор», бутун мамлакатда тан олинган, ном қозонган футболчи эди. Тошкент вилоятининг Свердлов жамоа хўжалиги болалар футбол жамоасида футболни бошлаганди. «Пахтакор» таркибига эса 1971 йилда қўшилган. Унинг майдонни кўра олиши, стандарт вазиятларни аъло даражада амалга ошириши ва энг асосийси майдонда ақл билан тўп суриши барчани ўзига жалб қиларди ва уни «Профессор» деб ҳам аташарди. У Собиқ Иттифоқ ёшлар терма жамоасига ҳам жалб этилган ва жамоа сардори этиб сайланганди. Жамоа Европа чемпиони бўлганда, кубок айнан Михаил Аннинг қўлига топширилганди. Уни жуда кўп жамоалар ўз таркибида кўришни хоҳлаган, аммо Михаил Тошкентдан ҳеч қаерга кетмаган..\nВЛАДИМИР ФЁДОРОВ Унинг футбол йўли Ан билан бирга бошланган. Кейин эса Титов номидаги футбол мактабида таҳсил олди, ўсмирлар терма жамоасига жалб қилинди. У ҳам 1976 йилда Европа чемпиони бўлган ёшлар терма жамоаси таркибида майдонга утшганди ва Ан билан биргаликда жамоа етакчиси эди. Жуда кўп муҳим голларни киритганди, матбуот ва мухлислар томонидан юксак олқишга сазовор бўлганди. У «Пахтакор»да ўйнаган ўйинчилар орасида энг кўп терма жамоага жалб қилинган футболчи эди. Тошкентликлар 1-лигага тушиб кетганларида ҳам, Лобановский уни термага чақиришни тўхтатмаганди. Ҳатто 1976 йилда у 1-лигада ўйнаб туриб ҳам, мамлакатнинг энг яхши 33 футболчиси руйхатига киритилганди. У 24 ёшидаёқ жуда кўп нарсага эришган, барча тарафидан тан олинган футболчи эди. У яна жуда кўп совринларни қўлга киритиши мумкин эди, аммо...\nИДГАЙ ТАЗЕТДИНОВ «Пахтакор» ташкил қилинган йиллардан бошлаб жамоанинг асосий ўйинчиларидан бири бўлган, 1960 йилда олий лигага чиққанда эса ҳатто жамоа сардори эди. У барқарор, масуълиятли ўйнарди, ҳар жиҳатдан «метр» таърифига тўғри келарди. Футболчиликни тугатгач, мураббийлик соҳасида ишлай бошлади ва нимадир уни «Пахтакор»га доим тортарди. У жамоага қайтди ва иккинчи мураббий сифатида ишлай бошлади. Ўша «нимадир» уни орамиздан олиб кетди. Аммо қалбимиздан эмас.\nШунингдек жамоа администратори Мансур Толибжонов ва врач Владимир Чумаковлар ўша мудҳиш авиаҳалокат қурбонига айлангандилар. Ёш авлод учун юқорида ёзилган сатрлар балки анча оддий туюлар, жалб ҳам этмас. Лекин аниқ биламанки, ўша жамоанинг ўйинини кўриш бахтига муаяссар бўлган мухлисга бошқача таъсир қилади. Бунақалар жуда кўп.\nКатталар айтиб беришади кўпинча, ўша воқеадан кейин янги тузилган «Пахтакор» Тошкентда илк учрашувни «Динамо» (Тбилиси)га қарши ўтказган экан. Ўша ўйин олдидан суҳандон ҳалок бўлган таркибни бирма-бир ўқиган ва ҳар бирининг исми айтилганда, унинг рақамидаги футболчи майдонга тушиб келган экан. Ўзини зўрға тутиб турган суҳандон Фёдоровнинг исмини ўқиётиб чидай олмаган, уввос солиб йиғлаб юборган. Бутун стадион унга жўр бўлган. Ҳамма йиғлаган. Ҳамма. Улар бунга арзирдилар. Ҳаммалари...\nКўкка учиб, қайтмай кетган оққушлар!\nПарвоз қани, қани қанот қоқишлар,\nМовийликда булут бўлиб оқишлар??\nЎттиз йилки юракларим эзилар,\nТинглади дил чин айрилиқ куйини,\nКўрмадилар футболимиз тўйини!\nДилни тирнар бугунгилар ўйини,\nЕр билан бир айлабон ҳар учтасин,\nТирнаб гўё одамий қалб – каштасин,\nУзиб, янчиб мустаҳкам дил риштасин,\nДемасман, Баджо ё Канни соғиндим,\nБалки вужуддан бир танни соғиндим,\nЎзбек бўлиб кетган Анни соғиндим,\nТўпни тамом ўз ёнига оғдириб,\nКиевнинг тўрига голлар ёғдириб,\nБлохинни хўп йиғлатган Фёдоров...\nФутбол надир, бу миллатга алам- ей,\nЙиғла, халқим, улар сенга хўп кам- ей!\nМендан кичик Сирожиддин акам- ей,\nКўкка учиб, қайтмай кетган оққушлар! ...\nКўкка учиб қайтмай қайтмай кетган оққушлар,\nҚайга кетди, бизга кулиб боқишлар?\nМустақил юрт либосида тўп суриб,\nМадҳияни айтмай кетган оққушлар!


Москва яқинида «Русские витязи» гуруҳи таркибидаги Су-27 самолёти қулаб тушди\n14:47 / 09.06.2016\nРоссия ҳарбий кучларининг «Русские витязи» гуруҳи таркибидаги Су-27 самолёти Москва вилоятининг Пушкин туманида, Мураново қишлоғидан 2 км масофада, аҳоли турар жойлари рўпарасидаги дарахтзорга қулаб тушди.\nРИА Новости агентлигининг Россия Мудофаа вазирлигига асосланиб хабар беришича, самолёт ўқув-машғулот вақтида ҳалокатга учраган.\nҲалокат натижасида самолёт учувчиси ҳалок бўлган. Воқеа Москва вақти билан соат 10.25да содир бўлган.\nПарвоз вақтида самолётда қурол-аслаҳа бўлмаган.\nДастлабки хабарларда МиГ-29 русумли қирувчи самолёти ҳалокати тўғрисида айтилганди.\nМуранова қишлоғи яқинидаги Ашукино аҳоли турар жой ҳудудида бугун Россия Мудофаа вазири ўринбосари Юрий Борисов ва Россия Ҳарбий Космик кучлари бош қўмондони Виктор Бондарёв иштирокида авиаторлар учун ўрнатилган монумент очилиши маросими ўтказилди. Маросим вақтида ҳудуд осмонида «Русские витязи» самолётлари парвоз қилди.


ЎзА - Остонада юз берган ёнғин оқибатида беш нафар опа-сингил ҳалок бўлди\n12.02.2019 11:07 Чоп этиш версияси\nОстонада юз берган ёнғин оқибатида беш нафар опа-сингил ҳалок бўлди\nҚозоғистон ИИВ Фавқулодда вазиятлар қўмитаси Остонадаги Коктал-1 мавзесида юз берган ёнғиннинг аниқ сабабларини эълон қилди, дея хабар қилди “Астана“ телеканали.\n“Ёнғинга тутун чиқувчи мўрининг ажратувчи қисмида ёнғин хавфсизлик қоидаларининг бузилиши сабаб бўлган. Яъни томдан тутун чиқиб кетадиган жой бўлмаган. Бу печка ишлатилганида ёнғинга олиб келган. Бошпана ёнган ва қулаб тушган“, деди вилоят фуқаро муҳофазаси устидан назорат ва фалокатлар хатарини камайтириш бошқармаси бошлиғи ўринбосари Жасулан Актаев телеканалга берган интервьюсида.\nУнинг таъкидлашича, кўпинча турар жой биноларининг эгалари ФВ ходимларини уйга киритмайди, шундай ҳолатлар ҳам бўладики, суҳбат эшик ортида бўлиб ўтади. Турар жойлар бинолари фуқаро муҳофазаси идоралари томонидан назорат қилинмайди. Турар жой биноларида ёнғинлар сонини қисқартиришнинг бирдан бир чораси – бу уйма-уй юриб профилактика тадбирларини ўтказишдир.\nЖума кундан бошлаб Остонадаги кўп болали оилаларнинг уйларига ис газидан сақланувчи жиҳозлар ўрнатила бошланди. Қозоғистоннинг бошқа минтақаларида ҳам турар жой мавзелари бўйлаб рейдлар уюштирилмоқда.\nАктаевнинг сўзларига қараганда, ҳар йили мамлакатда 15 мингга яқин ёнғин қайд қилинади, уларнинг 70 фоизи турар жой сектори ҳиссасига тўғри келади. Сўнгги йилларда ёнғинлар оқибатида ҳалок бўлаётганлар сони 20 фоизга ошди. 2019 йилнинг бир ойи мобайнида 116 киши ҳалок бўлди.\n4 февраль куни Остонадаги Коктал-1 мавзесидаги хусусий турар жой бошпанасида юз берган ёнғин оқибатида беш нафар опа-сингил ҳалок бўлди, уларнинг энг каттаси 12 ёшда, энг кичиги эса бир ёшга ҳам тўлмаган эди. Маҳаллий расмийларнинг маълум қилишича, ёнғин бошланган вақтда қизларнинг ота-оналари ишда бўлган.\n6 февраль куни расмийлар “мамлакат фуқаролари даромадлари ва турмуш даражасини ошириш, жумладан кўп болали оилаларни қўллаб-қувватлаш” мақсадида ҳукумат қошида ишчи гуруҳ ташкил этилганини маълум қилди. Саноат ва тараққиёт инфратузилмалар вазири Женис Қасимбекнинг баёнотига қараганда, ўз идораси “кўп болали оилаларга уй қуришни молиялаштириш йўлларини қидирмоқда”.\nКуни кеча Остонадаги Ойил кўчасида жойлашган икки қаватли ётоқхонада ёнғин юз берди. Бир оиланинг 2006, 2009, 2012 ва 2013 йилларда туғилган тўрт фарзанди ис газидан заҳарланди, дея хабар берди Қозоғистон ИИВнинг Фавқулодда вазиятлар қўмитаси.\nЁтоқхонадаги хоналардан бирида уй жиҳозлари ва мебель ёниб кетди. Ўт ўчирувчилар томонидан 10 киши бинодан эвакуация қилинди ва бир болакай қутқариб қолинди.\n“Ис газидан заҳарланган бир оиланинг тўрт фарзанди шифохонага ётқизилди. Ёнғинни ўчиришга Остона фавқулодда вазиятлар департаментининг 15 кишидан иборат шахсий таркиби ва 4 та ўт ўчириш техникаси жалб қилинди”, дея хабар берди ФВҚ.\nДастлабки маълумотларга кўра, ёнғинга электр симидаги қисқа туташув сабаб бўлган бўлиши мумкин.


Kia компанияси янги концептуал кроссовернинг бир неча тизерларини намойиш этди, у бутунлай электр куч қурилмаси билан жиҳозланади. Прототипнинг алоҳида жиҳатлари орасида нурдиодли панелни тилга олиш мумкин, у радиатор панжараси ўрнида жойлашган.\nKia концепт-кар ҳақида ҳеч қандай техник тафсилотларни келтирмаган. Компаниядан таъкидлашларича, прототип «аввал ҳеч ким ҳеч қаерда кўрмаган» эргономика ва интерфейсга, шунингдек ҳаракатланувчи графикали ёритиш тизимига эга. Бу қурилмалар ҳақида батафсил маълумотлар ҳозирча йўқ.\nKia электр прототипининг премьераси 8 январь куни бўлиб ўтади. У Лас-Вегасдаги истеъмол электроникаси (CES) кўргазмаси доирасида ўтказилади.


Пулингизнинг қулай тураргоҳи! - «Туронбанк» АТБ\nЯнгиланган сана: 19 Апрел 2021, 14:51\nБой бўлишнинг 3 та энг осон усули!\nМуваффақиятга эришган омадли инсонларнинг ўз қоидалари, қадриятлари ва албатта сирлари бўлади. Айниқса, шахсий сармояларини тез ва хавфсиз кўпайтириш борасида уларнинг фикрлари жуда муҳим ҳисобланади. Бугун биз ҳам сизларга қандай қилиб бой бўлишнинг 3 та осон ва қулай усулини ўргатмоқчимиз.\nБу Туронбанк таклиф этаётган бир – биридан жозибадор омонатлардир. Сиздан талаб этиладиган нарса фақатгина маблағингизни жойлаштириш холос, хаттоки бу ишни уйдан чиқмаган ҳолда MyTuron иловаси орқали амалга оширишингиз ҳам мумкин. Хуллас, биринчи усул ҳашаматни хуш кўривчилар учун.\n“Омадли Бонус” омонати…\nМуддати: 1 йил\nБошланғич бадал миқдори: 10 млн. сўм\nҚўшимча маблағ киритиш: 500 минг сўмдан\nУшбу омонатга маблағ жойлашингиз билан сиз автомат тарзда ютуқли акция иштирокчисига айланасиз. Яъни, Random.org дастури орқали тасодифий танлов асосида ғолиблар аниқланганда омадингиз келса, дастлаб топширган пулларингиз миқдорида яна шунча маблағ тақдим этилади.\nҲаётида кутилмаган воқеаларга кўп дуч келадиган инсонлар учун “Имконият плюс” омонати энг тўғри танлов...\nБошланғич бадал миқдори: чекланмаган\nҚўшимча маблағ киритиш: 500 минг сўм\nЙиллик фоиз омонат сақлаш муддатига боғлиқ:\n- тўлиқ 1 ойдан 3 ойгача: 17%;\n- тўлиқ 3 ойдан 6 ойгача: 18 %;\n- тўлиқ 6 ойдан 12 ойгача: 19%;\n- тўлиқ муддат сақланган омонатлар учун: 20%.\nБошқа жойларда вақтидан аввал олган омонатингиз учун фоизлар куйиб кетиш хавфи мавжуд, Туронбанк билан эса истаган вақтингизда пулларингизни қайтариб олшингиз мумкин яна ёқимли фоизларда.\n"Unique" хорижий валютадаги омонати\nОмонат муддати: 12 ой\nТўлиқ сақланган 6 ой учун: 4,5%\nТўлиқ сақланган 12 ой учун: 5%\nҚўшимча маблағ киритиш: $100\nФоизлар ойма-ой тўлаб берилади\nОмонатни онлайн расмийлаштириш мумкин.\nЎзингизга мос омонатни ва албатта ўзингизга мос банкни танланг!\nАвтор: кўрсатилмаган / Манба: Матбуот хизмати / Кўришлар: 151\nЮртдошларимиз учун ўзгача кун!\nМБ курси - 12.05.2021 дан маълумотлар\nСотиб олиш/Сотиш - 12.05.2021 09:00 дан маълумотлар\n15 Май 2021, 13:54 (GMT+5)